Parte hartzaile eta ikusle asko, ‘Gerlarien desafioan’

1.500 parte hartzaile baino gehiago hartu zituen domekan Gerlarien desafioak. Nazioarteko probak «arrakasta handia» eduki zuela azaldu dute antolatzaileek, eta horregaz «pozik» agertu dira. Proban parte hartu zutenek «indarra, adorea eta lagunartekotasuna» erakutsi zutela adierazi dute. Halaber, parte hartzaileak ez ezik, probaz gozatzera bertaratu zirenak ere asko izan ziren. Esklerosi Anizkoitzaren Elkartearen aldeko proba izan zen domekakoa, eta elkarte horrek 2.000 euro jaso zituen proba egunean. Lasterketa solidarioa datozen urteetako Gernika-Lumoko ohiko agendara gehitzeko asmoa erakutsi dute.


Behi azienda pirinaikoaren XXXI. lehiaketa-enkante nazionala burutu da asteburuan Elizondon. Alvaro Garde antolakuntza taldeko kidearekin, solastu gara.


Txorierri Institutuko ikasleek laguntza eramango dute Tindufeko eskola batera

“Guztiak bat” NUYUM Gobernuz Kanpoko Erakundeak martxan jarritako proiektua da, eta horrek errefuxiatu sahararren kanpamentuetan dagoen eskola baten hezkuntza-eskaintza hobetzea du helburu. Eskola hori El Aaiunen dago, Tindufen, eta bertan 500 haur inguruk ikasten dute. Txorierri Institutuko ikasleek bat egin dute proiektuarekin eta domekan Argeliara abiatuko dira, eskola horretarako materiala eramateko. Bidaia batxilergoko lehenengo eta bigarren kurtsoetako 27 ikaslek egingo dute, eta kanpamentuetan astebete emango dute. Bidaian lau nagusik lagunduko diete. “Guztiak bat” proiektuari esker informatika gela sortuko da eta natura-zientzien laborategia materialez hornituko da. Era berean, eskolako gela guztiak berrituko dituzte. Ikasleek eramango duten materialaren artean hauek aipa ditzakegu: ordenagailuak, teknologia materiala eta berritze lanak egiteko beharrezkoa den materiala, besteak beste. Horrezaz gainera, eguzki-plakak ere eramango dituzte. Plakak eskolan jarriko dituzte, energia lortu ahal izateko. Ikasleek hango familien etxeetan hartuko dute ostatua eta proiektu solidario honetan parte hartzeaz gainera, sahararren egoera eta bizimodua ezagutzeko aukera izango dute. Proiektuak 47. 200 euroko aurrekontua du eta hainbat erakundek laguntzen dute diruz; Sondika, Derio eta Larrabetzuko Udalek, tartean. Sondikako Udalak 2.305 euro jarri du; 5.005 euro, Deriokoak; eta 1.800 euro, Larrabetzukoak. La Caixaren Derioko sukurtsalak ere 350 euro eman dio proiektuari.


Laboral Kutxak 104 milioi irabazi zituen iaz

Kapitala handitu du, %12,17ra arte.

Mondragon taldeko kreditu kooperatibak 140 milioi euroren hornikuntzak eta saneamenduak egin ditu, eta horri esker "dagoeneko nabarmenak diren" estaldura mailak hobetu ditu. Arauz onartutako hornikuntza generiko gorena du, 167 milioi eurotik gorakoa, berankortasunaren hazkundeak ekarri ditzakeen arazoei aurre egiteko. Bueltan jasotzen ez dituen edo ez jasotzeko arriskuan dauden maileguak handitzen ari zaizkio hari ere, eta mailegu poltsaren %9,68 dira dagoeneko.


Izen bitxiak dituzte herri aldizkariek eta askorentzat misterioa, esanahia

Drogetenitturri, Karkara, Maxixatzen, Guaixe, Aikor!... Ba al dakizu hitz horien esanahia? Euskal Herriko hainbat herri aldizkariren izen misteriotsuak dira, eta jaso ditugu jakinminaren erantzunak.

Drogetenitturri, Karkara, Maxixatzen, Guaixe, Aikor!... Ba al dakizu hitz horien esanahia? Euskal Herriko hainbat herri aldizkariren izen misteriotsuak dira, eta jaso ditugu jakinminaren erantzunak 'Hiri Gorrian'.


Ibarrako EAJk udal hauteskundeetarako zerrendakideak aurkeztu ditu

Itziar Jauregi alkategaiak esan du "Ibarraren alde lana egingo duen talde sendoa eta ilusioz beterikoa" osatu dutela. "Gure lehentasuna ibartarren duintasuna eta ongizatea bermatzea izango da", gaineratu du.

Ibarrako EAJ alderdiak datorren maiatzeko udal hauteskundeetarako, Itziar Jauregi zerrendaburu duen hautagaitza aurkeztu du eta "herriarekin eta bere ongizatearekin konprometitutako emakume eta gizonezkoz osaturikoa, ibartarrei entzuteko gaitasunarekin eta leialtasunarekin, zintzotasunarekin eta ardurarekin talde lanean aritzeko prest daudenak” direla esan du. “Herriaren aurrerapenarentzako legealdi galdua izan den honen ondoren, Ibarrak behar duen aldaketa lideratu nahi dugu".

Jauregik esperientzia eta berrikuntza batzen dituen zerrenda aurkezten duela ere esan du : "Udala jarrera irekiarekin, sektarismorik eta inposaketarik gabe gobernatzeko animoarekin”.

Zerrendaburuak azpimarratu du taldearen ardatz nagusia ibartarren duintasuna eta ongizatea bermatzea dela. Iragarri du ere datozen egunetan gobernu programa aurkeztuko duela. Alde horretatik bi neurri aurreratu ditu: "Herri kontsulta egingo dugu atez atekoa kendu eta edukiontzien aldeko apustuarekin eta hirigintzako plan orokor berriaren barruan gazteei zuzendutako etxe bizitza berriak eraikitzea babestuko dugu. Datozen urteetara begira dugun apustuetariko bat da eta landuko dugu Eusko Jaurlaritza etxebizitza hauen eraikuntzan sar dadin".

Halaber, “industria sarearekin elkarlanean aritzeko eta eragile ekonomikoekin, merkatariekin eta gizarte arloko elkarteekin kudeaketa partekatua bultzatuko dugu udal baliabideak modu egokienean optimizatzeko. adierazi du.

Hau da EAJren Ibarrako zerrenda: Itziar Jauregi, Koldo Cid, Bitxori Rodríguez, Cristina Goya, Lute Sanchez, Joxe Agustin Arrieta, Jose Ignacio Ayestaran, Olga Gonzalez, Jose Mari Gil, Txelo Romeo, Juan Carlos Jauregui, Juan Mari Caballero eta Aureliano Rojo.


Jokin Garai oñatiarrak irabazi du Hiru Handiak mendi lasterketa

Garaik egindako denbora izan da 11:18:25. Lasterketa erdira arte bost laguneko taldetxo baten joan da, baina han utzi ditu atzean gainerakoak. Landan lau minutuko aldea zuen, eta alde hori handitzen joan da kilometroak pasa ahala. 15 minutu atera dizkio azkenean bigarren izan den Mikel Etxeberriari, eta bat gehiago hirugarrenari, Ander Gerrikaetxebarriari.

Sailkapena

Gorbea, Anboto eta Aizkorri lotu dituen 100 kilometroko lasterketa irabazita, Garaik zera adierazi du: "Eroso ez dakit irabazi dudan, baina nuen aldea ondo kudeatuz nahikoa ondo heldu naiz, osorik".

1.700 parte-hartzaile izan ditu lasterketak.


Olaizolak bere ezker eskuko hatz luzean hartu zuen mina

Kolpea jaso zuen Barriolaren sake bat eramaten saiatu zenean, baina partidaren amaieran baikor agertu zen eta finala 27an jokatu nahi duela azpimarratu zuen.

Aimarrek min hartu zuen bere ezker eskuko hatz luzean Barriolaren sake bat eramaten saiatu zenean. Itxaron beharko da lesioaren garrantzia jakin ahal izateko eta partida atzeratzea eskatuko duen edo ez. Dena den, baikor agertu zen Aimar partidaren amaneran eta 27an jokatu nahi duela azpimarratu zuen.

Bestalde, bigarren mailako finala Lemunok eta Aitor Mendizabalek jokatuko dute.


Zerga bilketa %12,2 handitu da Araban

Arabako Ogasunak iaz baino 26,8 milioi euro gehiago bilduko ditu urteko lehen bi hilabeteetan. Sozietate zergaren bilketan izan da hazkunderik handiena.

Iaz baino 26,8 milioi euro gehiago bildu ditu zergatan Arabako Ogasunak urte hasieratik hona: orotara, %12,2 gehiago. Sozietate zergan izan da hazkunde handiena, iaz baino %25,7 gehiago jaso baita, hots, 11 milioi euro gehiago, kontzeptu horretan itzuli beharreko kopuruak nabarmen jaitsi direlako.

BEZaren bilketa ere hazi egin da, %12, eta zertxobait gutxiago pertsona fisikoen errentaren gaineko zergagatik (PFEZ) bildutakoa, %9,2. PFEZaren bilketan izandako hazkundearen zati handiena lan errentetatik etorri da, hortik iaz baino %8,8 gehiago jaso duelako Arabako Aldundiak, 9,3 milioi euro gehiago.

Urtarril-otsailetako zerga bilketaren kopuruak "positiboak" direla esan du Arabako Ogasun diputatu Jose Luis Cimianok, eta hurrengo hilabetetako bilakaerari adi egon beharko dela "epe luzerako ondorioak ateratzeko".


Agate, etxera, eta Iñaki, finalera

Legez kanpoko hainbat jangai kendu zizkien Julianek lehiakideei. Iñakik immunitate jokoa irabazi zuen eta finalean izango da. Agatek ez zuen duelurik egin, krokodiloei beldur dielako.

Agatek ez zuen duelua jokatu ere egin. Kaiman muturzabal batzuk putzu batetik hartu eta kaiola batean giltzapetu behar zituzten, baina Zarauzko fisioterapeuta beldur zen, eta ez zuen parte hartu. Harrigarria dirudi finalera heltzeko hainbat astean zehar hainbeste sufritu ostean lehiakide bat dueluan beldur izatea. Antzerako zerbait gertatu zen joan den urtean Isa eta sugeekin. Agate kanporatuta, gorriek "lagun" bat gutxiago dute duelura norbait bidaltzeko izendapenetan. Badirudi ohitu direla Condor talde ohiaren "tiraniara". Azken orduko ustekaberik ez badago, urdinek beti egingo dute gorrien aurka.

19. atalaren hasieran Iguazura iritsi ziren lehiakideak eta Julianek miaketa egin zien. Legez kanpoko hainbat eta hainbat gai atzeman zizkien aurkezleak: gailetak, azukrea, ogitartekoak, erlojuak, eta abar. Juanito Oiarzabalek konturatu gabe kontatu zituen abenturaren lehen fasean egindako tranpak, eta ipurdia agerian utzi ditu bere taldekide ohiak. Ondorioz, janari guztia kendu zien Julianek, legez kanpo lortutakoa baina era zuzenean irabazitakoa ere. Ea nola konpontzen diren Misiones basoan janaria eskuratzeko.

Iñakik immunitate jokoa irabazi zuen, eta, ondorioz, finalerako txartela lortu zuen. Aise irabazi zuen fase berriko lehen proba. Azken garaipenerako faboritoetako bat dela erakutsi zuen Barakaldokoak joko ikusgarri hartan. Arrain bat ere irabazi zuen Iñakik, eta finalerako indarrak hartu zituen. Diana bidali zuen duelura, eta gainerako lehiakideek Alex aukeratu zuten.

Ea nola eragiten dien klimak eta ingurugiroak partehartzaileei. Misiones oihaneko beroak eta bertan dauden eltxo eta sugeek edozein momentutan bidali dezakete baten bat etxera bueltan.


Urkulluk bere burua eskaini dio Junckerri, bitartekari lana egiteko

Jaurlaritzako lehendakariak dio egoera bideratzeko «garaiz» dabiltzala eta «etsigarria» izan dela Felipe VI.aren jarduna. Euskal alderdi gehienek deitoratu dute erregeak esandakoa

Izaskun Bilbao EAJko parlamentariak jakinarazi zuen atzo Europako Parlamentuko saioan: Iñigo Urkullu Eusko Jaurlaritzako lehendakaria eskutitz bidez jarri dela harremanetan Jean Claude Juncker Europako Batzordeko presidentearekin, eta bere burua eskaini diola Europaren eta Kataluniaren artean bitartekaritza lana egiteko. Gogorarazi dio Europako Batasuna ez zela eraiki «legearen mugak erabiliz» eta «elkarri purrustadak eginez», «baizik eta elkarri entzunez, elkar ulertuz eta eraikiz». Hori dela eta, Bilbaok berak eskatu zuen atzo «kataluniako krisia» Europako Batzordearen hurrengo bileran tratatu dadila, «irtenbide elkarrizketatu bat» topatu ahal izateko.

Izan ere, egoera gaiztotu egin dela, baina bideratzeko «garaiz» dabiltzalakoan dago Urkullu lehendakaria. Ama Esnearen Banku berrira egindako bisitan mintzatu zen Kataluniako aferaz, atzo, Galdakaon (Bizkaia). Espainiako errege Felipe VI.ak bezperan esandakoak «harrigarriak», «etsigarriak» eta «kezkagarriak» iruditu zitzaizkiola onartu zuen bertan. Harritu egin zela legea betetzeaz eta ordenamendu juridikoa errespetatu beharraz bakarrik jardun zelako erregea, etsitu egin zela ez zuelako bizikidetzan sakontzeko keinurik ikusi, eta kezkatu egin zela elkarrizketarako eta zubiak eraikitzeko proposamenik ez zuelako egin. «Horren alde egiten dut nik. Nire konpromiso osoa adierazten dut horren alde, Europako erakundeetatik proposatzen ari diren gisara. Jarraitzen dut pentsatzen garaiz gabiltzala».

«Elkarrizketa politikoaren» alde mintzatu zen Maria Solana Nafarroako Gobernuko bozeramailea ere. Felipe VI.ak esandakoak ez zituen baloratu nahi izan, haiek «balorazio orokorra» egin nahi dutelako, eta nabarmendu nahi dutelako azkena gertatutakoak «kezkaz» bizi izan dituztela, eta «elkarrizketaren, patxadaren eta lasaitasunaren» aldeko mezua eman nahi dutela.

Alderdiak aritu dira gogorrago. EH Bilduko legebiltzarkide Maddalen Iriartek esan zuen «Kataluniaren kontrako gerra deklarazioa» izan zela erregearen hitzaldia, baina «funtsean» ez zuela ezer berririk ekarri: «Estatutik ezin dugula besterik espero, mehatxuak, errepresioa eta gure nazio eskubideen ukapena bakarrik». Urkulluri egin dizkio eskariak EH Bilduk: Generalitatean alboan jar dadila eskatu dio, eta agerraldi bat egin dezala legebiltzarrean azal dezan zein urrats egingo dituen «katalanen erabaki demokratikoa defendatzeko». Hitz batean esanda: «Jaurlaritzak inakziotik akziora pasatu behar du. Urkullu busti egin behar da, irtenbide baten bila».

Iñigo Iturrate EAJko legebiltzarkideari «kezkagarria» iruditu zaio Felipe VI.aren hitzaldia. «Suari gasolina botatzea» egotzi zion, eta egoerari ekarpen handiago egingo ziola «isilik egonda». Argudio berberak erabili zituen Nagua Alba EAEko Ahal Dugu-ren idazkari nagusiak ere. «Suari egurra botatzea» egotzi zion erregeari. «Zerbait positiborako» balio behar zuenak «justu kontrakorako» balio izan duela esan zuen. Eta gaineratu: «Estatu demokratiko batean bizi bagara, irtenbide demokratikoak beharko ditugu». PSE-EEko idazkari nagusi Idoia Mendiak, aldiz, «elkarrizketarako deia» sumatu zuen faltan Felipe VI.aren hitzaldian. Gainontzean, ongi aritu zela, «ordena konstituzionalaren defentsan». Leopoldo Barreda PPkoari, ordea, «historikoa» iruditu zitzaion erregearen jarduna: «Demokraziaren boterea berretsi zuelako, estatu kolpe bat defendatu dutenen aurrean».

Laukoaren kritikak

Nafarroako Gobernua sostengatzen duten lau talde politikoek deitoratu zuten Espainiako erregearen jarduna. «Alde bakarreko» hitzaldia egitea egotzi zion Geroa Baiko Koldo Martinezek, ez zuela elkarrizketarik aipatu, eta ezta katalanez hitzik esan ere. Bakartxo Ruiz EH Bildukoarentzat, «mehatxuz eta mespretxuz» betetako jarduna izan zen harena. Eduardo Santos Ahal Dugu-koarentzat ez zuen «inolako ekarpenik egin», eta Ezkerrako Jose Miguel Nuinek «errepublika baten beharra» aldarrikatu zuen.

Maria Txibite PSNkoak ere elkarrizketa hitza bakarrik sumatu zuen faltan hitzaldian; ongi aritu zela gainontzean. UPN eta PPrentzat, «beharrezkoa, une egokian egina, eta bikaina» izan zen.


Xanistebanak bertan behera uztea erabaki du Jai Batzordeak

Jexux Leonet alkatea elkarrizketatu dute gaur eguerdian, Oiartzun Irratiko Udalaren Tartea-n. COVID-19ak sortutako egoerari errepasoa eman dio, eta udalak hartutako erabakien berri eman du. Elkarrizketa bukaeran aurreratu du albistea: aurten ez da xanistebanik ospatuko.

Xanistebanetako Jai Batzordea atzo arratsean bildu zen. Batzordea osatzen duten elkarteek erabaki zuten aurten ez dela festarik ospatuko. Festen ordez, uztailean eta abuztuko kultur eskaintza indartzeko lanean ari direla jakinarazi du alkateak.

Jai Batzordeko kideen “heldutasuna” eta “ardura” txalotu ditu Leonetek. “Ziurrenik beraiek dira erabaki horrek pena handiena ematen diena”, nabarmendu du. Iragarri duenez, bihar erabakiaren gaineko zehaztasun gehiago emango ditu Oiartzungo Udalak, komunikatu baten bitartez.


Txistualdia antolatu du Oarso Taldeak, ‘Mozal Legea’-ren kontra

Oarso Taldeak txistualdia antolatu du ostiralerako, PPk onartu duen Mozal Legea-ren kontra. Iztietako Diputazio plazan izango da txistualdia, 19:00etatik aurrera. Duela bi asterako zuten antolatuta, baina egin zuen euri-jasak bertan behera utzi zuen.


'Nafarrate auzia' argitzeko barne ikerketa bat eskatu du atzera arartekoak

Gaztearen kasuari buruzko «ikerketa osagarria» egiteko eskubidea aldarrikatu du Iñigo Lamarcak

Iñigo Lamarca EAEko arartekoak Xuban Nafarrate gazteari buruzko ikerketa «sakona, zorrotza eta alderdikeriarik gabekoa» egiteko eskatu dio Ertzaintzari. Ez da lehen aldia eskaera hori egiten diola. Joan den urrian eskakizun bera egin zion Nafarrate eta Iñigo Cabacas auzien inguruko ofiziozko espedienteak amaitu zituenean. Orduan salatu zuen Herrizaingo Sailak ez zuela zuzen jokatu bi kasu horiek argitzeko, eta Arartekoari berari informaziorik eman ez izana aurpegiratu zion Rodolfo Aresen departamentuari. Atzo, Nafarrate auziari buruzko iritzia emateko Eusko Legebiltzarreko Segurtasun Batzordean egindako agerraldian, salaketa bera egin zuen. Halaber, arartekoak «ikerketa osagarria» egiteko eskubidea ere baduela defenditu zuen.

EH Bilduk eskatuta eman zituen azalpenak Lamarcak. Hain justu ere, Oskar Matute legebiltzarkideak arartekoaren iritzia entzun ostean «kezka» agertu zuen Herrizaingo Sailak izandako jarrerarekin. Halaber, gogoratu zuen Nafarrate auziaren inguruan Jaurlaritzak eta Legebiltzarrak agindutakoa ez dela oraindik bete: barne ikerketa bat agindu zuen gobernuak, eta auzia aztertzeko batzorde bat sortzea, berriz, legebiltzarrak.


Hernanik bigarren garaipena jarraian lortu nahi du bihar, Cienciasen aurka Landaren

Etxean jokatuko du 12:00etatik aurrera, eta irabaziz gero azken postutik irteteko edo azkenaurrenarekin berdintzeko aukerak dauzka.

Hernanik zita garrantzitsua du bihar Landaren, 12:00etatik aurrera. Bigarren itzulia hasiko du eta urteko lehenengo partidua jokatuko du Ciencias Cajasolen aurka. Gabonetako geldialdia eta gero ohorezko errugbia berriz ere bueltan da eta Hernanik urtea, amaitu bezala hasi nahi du, garaipenarekin. Zapore gozoarekin joan ziren hernaniarrak Gabonetako oporretara, Donostian, Bartzelonari azken segunduan irabazi ondoren.

Garaipen horrek taldea indarberritu du eta bihar aukera du denboraldiko bigarren garaipena lortzeko. Aurrean arerio ezaguna izango dute, Sevillako Ciencias Cajasol. Andaluziarrak azken urteetan igogailua izan dira Ohorezko Mailatik Ohorezko B mailen artean eta aurtengo denboraldian berreskuratu dute gorengoa.

Gainera, talde sendoa osatu du, eta harrobiko taldea izatetik, fitxaketek garrantzia gehiago duten taldea izatera pasa da talde sevillarra.

Hori emaitzetan nabaritu dute eta aurreneko itzulia oso ongi amaitu dute 20 punturekin. Zortzigarren daude kokatuta azkeneko postuetatik urrun, baina baita play off postuetatik ere. Hernanirentzat partidua garrantzitsuagoa da. Irabaziz gero, gutxienez hamaika puntu batuko lituzke; horiek dira Cisnerosek dauzkan puntuak, eta haiek Alcobendas liderraren aurka jokatu behar dute.


"Eta beste bi ere bai, merezi du eta"

Mikel Aranzabali erantzunez, ba bai...

... beste urte batez izango dugu Montanier Realean.

Ez da garaia aldaketa egiteko. Konfiantza eman behar zaie entrenatzaileei, harrobiko filosofiarekin segitu nahi badugu. Entrenatzaile larregi izan ditugu azkeneko urteetan. Hortaz, ez gaitezen zoratu.

--------------------

Cesar Gartzia

Arrasate


Andoni Dominguezek Brontzezko domina ekarri du Bermeora

Aurreko astean A Coruñako (Galiza) Novo Mesoiro pabilloian jokatu zuten Espainiako txapelketa.

Hilaren 7an lehiatu zituzten Junior kategoriako Welter pisuko kanporaketak. Dominguezek Murtziako ordezkaria garaitu zuen, eta barikuan lortu zuen Brontzezko domina.

Andoni Dominguez aita Elite kategoriako Pisu ertainean lehiatu zen. Final zortzirenetan Oscar Montes kanariarra hartu zuen mendean. 30 segundu baino ez zuen iraun borrokaldiak; lehen borrokaldian K.O.- irabazi baitzion 2015eko Espainiako azpitxapelduna.

Final laurdenetan, baina, ez zuen aurkaria gainditzea lortu. “Erabaki zatitua” adierazi zuten, hiru epaileetatik batek Dominguezi eman zion garaipena, eta beste biek haren aurkariari.

Esperientzia “polita” izan dela adierazi dute bermeotarrek, eta berriro ere horrelako esperientziak bizitzeko gogotsu daudela azaldu dute.

Kepa Sabin entrenatzailea eta Euskal selekzioaren hautatzaileari eskerrak eman dizkiote.

Euskal Herritik Galizara joandako boxeolariak.


Nolakoa izango da haurren “normaltasun berria”?

Hilabete bat baino gehiago eman dute haurrek erabateko konfinamenduan. Egoera jada bideratu den arren, oraindik pauso asko eman behar dira egoera guztiz bideratzeko, eta ikusteke dago nolakoa izango den haurren “normaltasun berria”.

Hilabete baino gehiago igaro da haurrak kalera irteten hasi ahal izan zirenetik. Ordurako beste horrenbeste denbora zeramaten erabateko konfinamenduan, ezin baitziren erosketak egitera laguntzeko ere atera. Gauzak hala, hezkuntza eragile eta guraso elkarte ugari batu ziren haurrei kalera irteten uzteko aldarrikatzeko, eta presioak eragina izan zuen azkenean.

Hala ere, egoera ez da guztiz bideratu. Parke eta bestelako azpiegiturek itxita jarraitzen dute, eta kolokan daude datozen hilabeteetarako aurreikusiak zeuden udaleku eta ludotekak. Haurrak ere “normaltasun berrira” ohitu beharko dira, eta bidea ez dirudi samurra izango denik.

Haur Hezkuntzako zentroetan ugariak dira zalantzak. “Administraziotik ez dute ezer argitu. Orain arte erabili duten irizpidea izan da ikastetxeen autonomia sustatzea, baina ardura beste bati pasatzea da hori”, azaldu du Goretti Escalzak. Bere hitzetan, “unean uneko egoerei” erantzuten ari dira eskoletan, eta egoera “oso berde” dago oraindik.

Haur Hezkuntzako zentroek oraindik ez dakite zein egoerarekin topatuko diren datorren ikasturtean

Eskola telematikoak

Alarma egoerak iraun bitartean telematikoki eman dituzte klaseak. Baina sistema horrek arazoak sortzen baditu DBH eta Batxilergoko ikasleen artean, zer esanik ez 0-5 urte bitarteko haurren kasuan. “Umeek oraindik ez dute telematikoki aritzeko gaitasunik, helduen laguntza behar izaten dute. Horrek esan nahi du gurasoak irakasle edo, behintzat, bidelagun bihurtu behar izan direla”, azaldu du Escalzak, “oso eskola zaharreko metodologia da”.

Irakasle laudioarrak ez du datorren ikasturtea oso argi irudikatzen. “Imajinatzen dugu maskarekin itzuli beharko dugula klasera, distantziak mantendu... eta hori Haur Hezkuntzan ezinezkoa da. Frantziako ikastetxe batzuetan eginiko argazkiak ikusi ditugu eta beldurgarriak dira”. Familia batzuek oraindik beldurra dutela gaineratu du Escalzak, “ez dakite datorren ikasturtean seme-alabak eskolara eramango dituzten edo ez. Arriskuarekin bizitzen ikasi beharko dugu. Badirudi gaixotasun hau geratzeko etorri dela. Berarekin bizitzen ikasi beharko dugu, eta apurka pausoak eman”.

Gauzak hala, “egokitzapen luze eta pertsonalizatua” egin beharko dutelakoan dago Escalza. “Aztertu beharko da zeintzuk diren umeen behar afektiboak. Laguntza eman beharko zaie, bizi izan dutena ulertu beharko dute, kontzientzia hartu. Hitzak jarri beharko dizkiete konfinamenduan izan dituzten emozioei”.

Era berean, “lagunak berreskuratzen” lagundu beharko dietela uste du irakasleak. “Ume txikiek ez dute harremanekiko guk dugun pertzepzio bera. Irakatsi beharko diegu lagunek hor egoten jarraitzen dutela, ez direla desagertu. Eskola oso sozializazio esparru garrantzitsua da eurentzat”.

Koronabirusak sortutako hainbat egoerek bestelako hezkuntza eredu batzuk planteatzeko balio dezakete. Naturarekiko harremana estutzeko, adibidez

Eredu berriak

Hala ere, Escalzak badu baikortasun puntu bat egoera honekiko. Bere ustez, ezegonkortasun guztia haur hezkuntza eredua birplanteatzeko baliatu ahalko litzateke. “Aukera oso ona da horretarako”, ziurtatu du, baina gaineratu du horrek “ahalegin handia” suposatzen duela. "Ez dakit jende guztia prest dagoen beste eskola mota baten alde lan egiteko”.

Natura jarri du horren adibide. “Honakoa aukera ona izan daiteke umeekin ikasgelatik sarriago atera eta naturarekin harremana estutzeko, aire zabalean askoz zailagoa baita koronabirusaren transmisioak gertatzea”.


Ikastolakoak korrika

[/caption]

Gaur Emakumearen Nazioarteko Eguna dela eta, hainbat ekintza antolatu dituzte Laskorain ikastolan. Azken urteetan, Laskorain ikastolako ikasle, irakasle eta ama kuadrila batek Donostian ospatzen den Lilatoian parte hartzen du.

Igandean ere, horrelaxe egin zuten. Urtetik urtera ikastolako lagun gehiagok parte hartzen du, eta guraso eta ikasle ugari joan ziren animatzera. hitza


Hasi da zaldi denboraldia hipodromoan

Atzotik hasita irailaren 13a arte, luzatuko da zaldi denboraldia hipodromoan. Hamabi zita izango dira orotara. Eta hitzordu bakoitzean sei zaldi lasterketa. Proba guzti hauen irabazleen artean 987.150 euro banatuko dira.

Abuztuaren 15ean urtero bezala lasterketa nagusia jokatuko da, 42. Urrezko Kopa, ez ohiko ordutegiarekin, 16:45ean hasita. Estatuko proba garrantzitsuena eta internazionalena, Defi du Galop lehiaketaren barnean kokatzen da. Irabazleak 40.000 euro jasoko ditu eta 20.000 euroko balioa duen kopa ere bai.

Bestalde, abuztuaren 26an ate irekien eguna izango da, sarrera doan. Egun horretan, argazki rally-a ere egingo da.

Klausura

Irailaren 3an Dehesa del Milagro saria jokatuko da, lehenengo aldiz Donostian. Bi urteko pottokek parte hartuko dute eta irabazleak 50.000 euroko saria jasoko du.

Ordutegiak

Atzokoa izan genuen lehendabiziko jardunaldia, eta hemendik aurrera igandero, arratsaldeko 17:30 hipodromoan zaldi lasterketaz disfrutatzeko aukera egongo da.

Abuztuan, igandeez gain, ostegunetan ere egongo dira karrerak. Ordutegia, 17:15etan.

Sarreren prezioa

Uztailean eta irailean 7 euro ordainduko dira hipodromoan sartzeko. Abuztuan, aldiz, 10 eurokoa da sarrera. 14 urtetik beherakoek sarrera doan izango dute eta erretiratuek, 14-18 urte bitartekoek bezala sarreraren erdia, %50, ordaindu beharko dute.


Berdel kanpaina astebete luzatu du Madrilek

Espainiako Arrantza Sailak esandakoaren arabera, sareko ontzi bakoitzak berdel kanpainan ezarritako kilo kopuru bera ekarri ahalko du portura, deskarga bakar batean beti be: 6.000 kilo danetara. «Ezingo dute egun batean kilo batzuk eta hurrengoan beste batzuk ekarri», azaldu dute Ondarroako Kalare Deuna Kofraian.

Batzuek jarraitu eta besteek amaitu: amukoek joan den martitzenean bete zuten berdel kupoa.


Donostiako Neska* Gazteen asanblada irekia deitu dute asteazkenerako

Asteazkenean, hilaren 22an, asanblada irekia egingo dute Donostiako Neska* Gazteek Zuloaga plazan, 17:00etan. Neska gazteok normalizazio berria desnormalizatzera goaz! lelopean dinamika berri bat jarri du martxan Euskal Herriko Neska* Gazteak sare feministak, eta horren harira egingo dute aste honetako bilera. COVID-19ak bizitzen gaineko prekarizazioa areagotu duela uste dute, eta horren aurrean, antolatu eta kaleak hartzeko beharra nabarmendu dute. Krisiak azaleratu dituen beharrizanei erantzun kolektibo bat emateko helburua du dinamikak.

Dinamikaren bitartez COVID-19aren pandemiak utzitako hainbat ondorio jorratuko dituzte, hala nola zaintza lanen kudeaketa, kontrol sozialaren hazkundea, prekarizazioa eta espazio publikoaren pribatizazioa. Hona hemen dinamikaren gakoak jasotzen dituen infografia.


Aiako eta Orioko harri-jasotzaileak Adunan

IX. Gorostidiren Harria Txapelketa jokatu zen igandean, apirilaren 19an, Adunan. Aiako eta Orioko harri-jasotzaileek hartu zuten parte.

Harmailak jendez bete ziren. Eserita ez ezik, zutik ere egon zen ikuslea. Zaleak adi-adi zeuden, ikuskizun estu eta bizi baten esperoan. Eta, kirolariek ez zuten hutsik egin.

Aimar Irigoienek 20 aldiz jaso zuen 155 kiloko errektangular zaharra, bost minutuko denboran. Honen atzetik Jokin Eizmendi gelditu zen, 15 jasoaldirekin; eta, hirugarren postuan, Iban Ugartemendia gelditu zen.

Sari berezian ez zen saridunik egon

Iñaki Gorostidiren izena duen txapelketan sari berezia zegoen, Iñaki Gorostidi berak, 77 kilo zituenean jaso zuen harria bizkarrean berdintzen zuenarentzat. Gorostidik esku bakarrez jaso zuen 185 kiloko harri zaharra garai hartan, baina, igandean, ez zen inor ausartu Gorostidiren marka hausten.

Sailkapena

1. Aimar Irigoien 20 jasoaldi

2. Jokin Eizmendi 15 jasoaldi

3. Iban Ugartemendia 13 jasoaldi

4. Telleria II.a 11 jasoaldi

5. Izeta II.a 11 jasoaldi

6. Urpe 9 jasoaldi

7. Aimar Galarraga 9 jasoaldi

8. Urrutia 8 jasoaldi

9. Imanol Illarramendi 8 jasoaldi

10. Jon Ander Maiza 5 jasoaldi

11. Martikorena 5 jasoaldi


Liburu bat, gorde eta oroitzeko

Gaiaz ez hitz egiteak ez du esan nahi gertatu ez denik; ez eta ahaztu denik. Baina sarritan, oroitzea aukera bat izaten da, istorioko protagonistei aitorpena egiteko bada ere. Bizipen anker edota gogorrak izaten dira, gehienetan, buruan gorde eta atera nahi ez direnak; gure senitarteko edo ingurukoek bizitako errepresioa, esaterako. Beste gainontzeko herrietan legez, Gautegiz Arteagan ere jasan behar izan zituzten 36ko Gerrako eta Lehen Frankismo garaiko krudelkeri horiek. Orain arte ez da libururik existitu hori egiaztatu duenik; biktimaren beraren edota haren familiakoen testigantzak, egotekotan.

Berbak, baina, haizeak eramaten dituela dio esaera batek, eta, izan ere hala izaten da. Hoba, hori gertatzeko, nonbait biltzea, idatzita uztea. Horrela, oroitzapenak, bizipenak zein testigantzak ahanzturatik urrunduko liratezke. Badira hitz egin nahi izaten ez diren gaiak;?batzuentzako komenigarria ez delako edota besteek sufrimendu hura ahaztu gura dutelako.

Baina, ez du horrek gertatutakoa ezabatzen. Gautegiz Arteagak badu historia bat, eta 80 urte beranduago bada ere, kontatu egin nahi du, «eskubidea daukalako eta istorioko protagonistek aitortza merezi dutelako». «Gautegiz Arteagako askok bizitza arriskuan jartzea erabaki zuten, askatasuna, duintasuna, demokrazia, euskara, kultura, gure tradizioak defendatzearren. Erabaki horren ondorioz, jazarpena, bidegabekeria, indarkeria, espetxea eta heriotza jasan zituzten», adierazi du Juan Felix Naberan herriko alkateak.

Gautegiz Arteagak badu historia bat, eta 80 urte beranduago bada ere, kontatu egin nahi du.

Gautegiz Arteagak ere giza eskubideen zapalketa eta errepresioa jasan zuen 1936 eta 1945 urteen artean; hala baieztatu du Aranzadi Zientzia Elkarteak. Gautegiz Arteagako Udalaren eta Eusko Jaurlaritzako Bakegintza eta Bizikidetzarako Idazkaritza Nagusiaren laguntzagaz, garai haietan gertatutakoa ikertu, eta horri buruzko liburu bat argitaratu du, «herriko memoria historikoa berreskuratu eta gordetzeko». Duela hiru urte hasi zuten gai horri lotutako ibilbidea, Gautegiz Arteagan gerra eta Frankismoaren errepresioa nortzuk pairatu zuten argitzeko asmoz. Proiektuan, giza eskubideen defentsan funtsezkoak diren hiru ardatz hartu dituzte kontuan: egia, justizia eta erreparazioa.

Egia azaleratzeko nahia. Egia da, hain zuzen ere, metodologia zientifikoaren bitartez, Aranzadi elkarteak azalerazi nahi izan duena. Egia hori ezagutzeko, hainbat artxibotan bilatu du informazioa elkarteak: Udal artxiboan, Bizkaiko Artxibo Probintzialean, Euskadiko Artxibo Historikoan eta espainiar estatuko zenbait artxibo militarretan. Hala ere, testigantzak paperean barik, oroimenean daudela-eta, Gautegiz Arteagako bederatzi pertsonen lekukotasunak ere jaso dituzte kaleratu berri duten liburuan. Azken horiengandik datuak, argazkiak, dokumentuak etabar eskuratu dituztela azaldu dute. Liburu hori, gainera, «aurrera jarraitzeko euren adorea eskertzeko modu bat da, eta euren idealak defendatzeagatik bizia galdu zutenak edota guztia galdu zutenak gogoratzeko modu bat da. Horien memoriak garena egiten gaitu. Eurek baitira eta gara Gautegiz Arteaga», azaldu du Naberanek.

Gautegiz Arteagako bederatzi pertsonen lekukotasunak ere jaso dituzte. Naberanene esanetan, “Horien memoriak garena egiten gaitu. Eurek baitira eta gara Gautegiz Arteaga”.

Ikerketa batek bilatzen aritutako informazioa ematen du; gustukoa bada edo ez bada ere. Eta, kasu honetan, aurretik ezezagunak ziren hainbat datu jakiteko balio izan du. Jabi Buces Aranzadi elkarteko kide eta liburuaren idazleak jakinarazi duenez, ikerketari esker jakin ahal izan da Gautegiz Arteagako 87 herritar Euzko Gudarostean edo armada errepublikanoan erroldatu eta gerrara joan zirela. Horietatik zortzi, gainera, Euzko Gudarosteko miliziano erail zituztela azaldu du; «beste hiru, ordea, lehenengo armada horretan borroka egin eta gero gudaroste altxatuan mobilizatuak izan ziren, ondoren hil zituzten arte». Gernikako bonbardaketan hil zituztenen artean ere, gautegiz arteagarrak izan zirela zehaztu du Bucesek; hain zuzen ere, sei. Horietako lau Gautegiz Arteagan bertan hil zituzten – «Gernikan baino lehen bertan bota baitzituzten lehenengo bonbak»–, eta beste biak Gernika-Lumon. Ikerketak dioenez, gainera, Gautegiz Arteagako 46 bizilagun erbesteratu egin ziren, eta 87 gerran preso hartu zituzten –azken horietatik, 43 militar frankistek prozesatu eta epaitu zituztelarik–.

Liburuaren aurkezpena. Herriko memoria historikoa berreskuratzea eta gordetzea helburu duen liburu hori ezagutara eman gura du udalak. Horretarako, herritarren aurreko aurkezpena egingo du domekan, 13:00etan Aretxederreta Kultur Etxean. Parte hartzeko gonbidapena egin die herritar guztiei; hala, interesa duten horiek bertaratzea baieztatu beharko dute Nueva Europagaz harremanetan jarrita (94-625 06 06/ nuevaeuropakomunikazioa@nuevaeuropa.com).

Halaber, alkateak jakinarazi du liburua bera salgai jarriko dutela 15 euroren truke, eta aurkezpen egunean zertxobait merkeago izango dela. Bestalde, liburua egina egon arren, norbaitek Gautegiz Arteagako memoria historikoa berreskuratzeko daturen bat edo informazioren bat badu, udaletxean jasoko dutela jakitera eman dute.


Eskolako gaztetxoak bikain!

Larunbatean jokatu zen Usabal kiroldegian lehenengi kirol zehaztasun jardunaldia

Larunbatean Tolosaldea I.K.T eskolako igel, amuarrain, izurde eta marrazoek kirol zehaztasun ligako lehen jardunaldia jokatu zuten Tolosako Usabal kiroldegian. Hauetaz gain Ordizia, Hernani, Buruntzaldea, Igartza eta Usurbilgo gaztetxoek ere parte hartu zuten. Urteko lehen lehiaketa zenez urduritasuna nabaritu bazen ere guzti guztiek bikain igeri egin zuten zalantzarik gabe.

Guztira etxeko 60 Igerilarik parte hartu zuten. Alebinak bizkar estiloan igeri egin zuten eta benjaminek bular eta bizkar edo estilo librean. Honetaz gain taldekako erreleboak ere jokatu ziren, 6x25 libre benjaminek eta 4x50 libre alebinek.

Ikasturtean zehar igerilekuan egiten duten lana erakutsiz estilo txukunean igeri egin zuten eta horretaz gain gogo eta jarrera ederra erakutsi zuten. Lehiaketa izan bazen ere kirolak bere dituen baloreak pixkanaka barneratzen ari direla ere erakutsi zuten haurrek, errespetuz, animatuaz, pazientziaz txanda itxaronez …

Bestalde aipagarria eta eskertzekoa da lehiaketa antolatzeko zuzendaritza batzordeak eta hainbat gurasok aurrez eta egunean bertan egindako lana, baita Tolosako udaletxe eta kiroldegiaren laguntza ezinbestekoa ere.

Zorionak guztioi!


Bi atxilotu, sare sozialetan 550 adingabe baino gehiago jazartzeagatik

Adin txikiko batek salaketa jarri ostean, bi gizonezko atxilotu ditu Poliziak, bat Murtzian eta bestea Valentzian. Bien artean loturarik ez dagoela adierazi dute agenteek.

Poliziak 50 eta 49 urteko bi gizonezko atxilotu ditu, grooming teknikak erabiliz, sare sozialetan 550 adingabe baino gehiago jazarri dituztelakoan. Adin txikikoak edota emakumezko gazteak zirela sinestarazten zieten biktimei, eta kontaktuan jarri ostean, argazki sexualak bidaltzen zizkieten, probokatu eta hertsatu ahal izateko.

Cehegin (Murtzia) eta Picassent (Valentzia) herrietan izan dira atxiloketak, eta gizonezkoen etxeen erregistroetan jazarpenekin lotutako informatika material ugari aurkitu dute agenteek.

Adin txikiko batek salaketa jarri ostean abiatu zen ikerketa. Salatzaileak zioenez, sare sozialen bidez, bi pertsonen jazarpena pairatzen ari zen. Lehen kontaktua izan ostean, harremanetan hasi zen gizonezko horiekin, eta hizketaldi erotikoak izaten zituzten, webcam bidez, batzuetan, eta irudiak partekatzen zituzten. Salaketaren ondotik martxan jarritako ikerketari esker, Murtziako eta Valentziako erasotzaileak atxilotu ahal izan dira.

Bien artean loturarik egon ez arren, pauso berdinak jarraitzen zituzten. Biek adingabeak edo emakume gazteak zirela sinestarazten zieten biktimei sare sozialetan, eta irudi eta bideo erotiko nahiz pornografikoak igortzen zizkieten. Gainera, gehienbat mugikor bidez jartzen ziren kontaktuan adingabeekin, eta horrek gurasoen kontrola zailtzen zuen.

Geroago, erasotzaileekin topo egin ostean, beste bi adingabe jazarpena jasaten ari zirela jakin du Poliziak, salaketa jarri zuenarekin erabilitako metodo berberekin.

Guztira, atxilotuetako bat 262 adingaberekin jarri zen kontaktuan, eta bestea, 298 adin txikikorekin. Ikerketaren arabera, atxilotuek bazituzten kontuak sare sozialetan euren benetako profilarekin, eta profil faltsuak biktimak atzemateko soilik erabiltzen zituzten.


Pankarta erakustea Errandonearen erabakia izan zela dio Etxeratek

Etxeratek ez du baloratu nahi izan Ander Errandonea preso ohiak Bilduren aldeko pankarta erakutsi ondoren horren gainean sortu den eztabaida. Beste kasu batzuetan, "Antton Troitiñorenean bezala, olatu mediatiko interesdunak" sortu direla gogoratu du, eta elkarteak esan du pankarta erakustea Errandoneak berak hartutako erabakia izan zela. Etxeratek bere baitan presoen milaka senide eta lagun biltzen dituela esan du, hainbat ideologia eta aldetakoak, eta elkarteak ezin duela alderdi eta koalizio jakin batentzat botoa eskatu. Hauteskundeak direla eta, prentsaurrekoa eman dute Fermina Villanuevak, Mari Luz Sebastianek, Mattin Troitiñok eta Oihana Lizasok. Alderdi guztiei bilera bat egiteko eskaera luzatu dietela esan dute, baina UPNren, UPyDren eta PSOEren aldetik erantzunik ez dutela jaso gaineratu dute. Alderdi horiek gizartearen gehiengoaren eskaerei entzungor egiten dietela salatu dute. Gainera, gaitzetsi egin dituzte Antonio Basagoiti EAEko PPko presidenteak Etxeraten kontra esandakoak, eta salaketa faltsu larriak direla esan dute. Bitartean, presoen kontrako neurri zapaltzaileak mantentzen direla gogorarazi du, esate baterako, "bizi arteko kartzela zigorra". Une honetan, espetxean hogei urtetik gora daramaten 80 preso daudela azaldu dute.


Feminismoa aldarrikatzeko askotariko ekintzak Arrasaten

Urtero legez, Emakumeen Nazioarteko Egunaren harira hainbat ekintza antolatu ditu Arrasateko Emakume Txokoak: "Aurten askotariko emakumeak elkartu gara eta taldetxo horrek antolatu du aurtengo egitaraua. Herritarrak animatu gura ditugu antolatu ditugun ekintzetan parte hartzera", adierazi du Larraitz Trojaolak.

Feminismoaz danok aurrera goaz! da aurten aukeratu duten leloa –lelo hori bera irakurri ahalko da domekan Seber Altube plazatik irtengo den manifestazioan (13:00)–, eta ekintzak gaur bertan hasi eta hilaren 22an amaituko dira. Biharko, esaterako, egun osorako plana antolatu dute: goizetik eguerdira emakume artisau eta baserritarren azoka egingo dute Seber Altube plazan eta ondoren, gaztetxean, "bertso-bazkari feminista" egingo dute.

Txartelak Ekinen eta Emakume Txokoan eros daitezke; ikasleek zein langabeek bost euro ordaindu beharko dituzte eta gainerakoek, berriz, hamar euro. Eguna borobiltzeko, jaialdia egingo dute gaztetxean bertan.

Ekintza txikiekin, helburu handiak

Aldarrikapenerako eta "kontzientziak pizteko" ekintza nagusia etzi, domeka, egingo dute. Izan ere, kaleetan zehar triki-poteoa egin ostean (12:00), manifestazioa egingo dute. Bestalde, Ekintza txikiak, helburu handiak izeneko kartelak iragarri ditu Martxoaren 8aren bueltan antolatu diren ekintzak. Lau emakumez osatutako Perlata taldeak egin du kartela, eta 450 euro jaso dituzte. Izenburuak dioen moduan, egileek ekintza txikiekin helburu handiak lortu gura dituzte.


Iritzia:Ameriketara etorri berri naiz sei hilabeterako

Izaro Arroita

Ameriketara etorri berri naiz sei hilabeterako: Renora, Nevadara. Oraindik ez naiz erabat ohitu hemengo paraje zabaletara, baina dagoeneko, asteburu honetan bertan, Renoko Basque Club-aren urteroko afarira gonbidatu gaituzte, ni bezala, hemengo unibertsitatera etorritako euskaldunak. Renoko downtown-eko, erdialdeko jatetxe euskaldun batean izan zen afaria, kasino argitsu bezain dekadenteetatik oso gertu.Berrogei bat lagun elkartuko ginen; adinekoak gehienak. Askok izen amerikarrak zituzten eta ez zekiten euskaraz. Beste batzuk gerora ikasiak ziren, eta bazen ama hizkuntza euskara zuenik ere. Horietako batek, Goñi izeneko gizon batek, bertsoa bota zuen afalostean, bisera eta guzti. Eta duela 53 urte Baigorritik artzain etorritako gizon bat ere ezagutu genuen: Duela 53 urteko Baigorriko euskaran kontatu zigun 18 urte zituela etorri zela Ameriketara, bost urte egiteko asmotan. Bi mila ardiko artaldea hartu behar izan omen zuen bere gain iritsi berritan.

Bere ondoan, adin bertsuko emakume batek kontatu zigun Aldude ingurukoa zela eta, hona etorri aurretik, ile-apaindegira Elizondora joaten zirela; hiru orduko bidea zutela oinez eta goizeko hiruetan abiatzen zirela, karabineroak iritsi aurretik pasatzeko.

Haien kontakizunak urrutira eraman ninduen espazioan eta denboran; etxera, neurri batean behintzat… Baina hemen goiz samar erretiratzen da jende gehiena, eta berehala, jatetxetik kasinoen argitara atera ginen. Baigorriko gizona eta Aldudeko emakumea parkingera joan ziren autoaren bila, eta guk ere azken tragoa egin eta taxia hartu genuen Circus Circus eta El Dorado kasinoen ondoan, etxera, hemengo etxera itzultzeko.

[audio http://euskalerriairratia.com/wp-content/uploads/2011/01/arr09006.mp3]

Deskargatu


Maiatzaren 21eko grebaren inguruko herri batzarra

Hernaniko Ezker Abertzaleak maiatzaren 21erako deitu duten greba orokorraren inguruko herri batzarra egingo du astelehenean, hilak 11, Biteri kultur etxean, ilunabarreko 20:00etan.


«Errespeta dezatela nazio bat garela»

ESAITek deituta, elkarretaratzea egin dute Iruñean, Espainiako Vueltaren hasieraren harira

Espainiako Vueltak hartu ditu asteon Iruñeko txokoak. Atzo, lasterketa martxan jarri zen egunean, txirrindulariekin batera toki batetik bertzera mugitzen diren babesleen ibilgailuek bete zituzten erdiguneko karrikak. Haien artean, ibilgailuon kolore bizien artean, Iruñeko paisaia ikurrinarekin apaintzen ahalegindu ziren ESAITek antolatu elkarretaratzean parte hartu zuten herritarrak. Nazioa gara, Euskal Herria bizirik lelopean, Espainia arrotz zaiela aldarrikatu zuten ehun pertsona inguruk. «Ez dugu Vueltaren aurka egin nahi; nazioa garela aldarrikatu, eta gure eskubideak errespeta ditzatela eskatu besterik ez», laburbildu zuen ESAITeko Martxel Toledok atzoko mezua.

Parte hartzaileek Espainiako Gobernuaren Nafarroako Ordezkaritzak ezarritako oztopoei aurre egin behar izan zieten, batetik; bertzetik, beroari. Ia 40 graduko tenperatura izan zen atzo Iruñean. ESAITen hasierako asmoa izan zen kalejira egitea Santo Domingo aldapatik Nafarroako Gobernuaren egoitzaraino, Karlos III.a etorbidean. Baina horretarako baimena ukatu egin zien Espainiako Gobernuaren Nafarroako Ordezkaritzak. Kalejiraren ordez, elkarretaratzea egin behar izan zuten ESAITeko kideek, Baluarte plazan, eguzkipean.

Hala eta guztiz ere, dozenaka herritarrek bat egin zuten deialdiarekin, eta ekitaldiaren leloa jasotzen zuen pankartaren atzean, ikurrinak eta Nafarroako banderak erakutsi zituzten. Hainbat dantzarik ere parte hartu zuten, banderari agur eginez. ESAITeko kideekin eta herritarrekin batera, halaber, Bilduko hainbat parlamentari egon zen atzo Baluarte plazako elkarretaratzean, tartean, Bakartxo Ruiz, Koldo Amezketa eta Bikendi Barea.

Helburu politikoa

Nafarroako Gobernuak milioi bat eta erdi euro ordaindu du Espainiako Vuelta Nafarroan bertan has dadin, Toledok atzo azpimarratu zuenez. Ahalegin horren atzean, ESAITeko kideak argi du zein den UPNko arduradunen asmoa: «Nafarroa Espainiaren zati dela aldarrikatu nahi dute. Ez da kasualitatea Euskal Herrian eginen diren etapak hartuko dituzten herrietan sozialistak eta UPN egotea agintean», nabarmendu zuen.

Kirola helburu politiko horrekin erabiltzen ari direla salatu zuen Toledok. «Espainiako Vuelta laguntzen dute, baina, besteak beste, Lizarran egiten den Miguel Indurain klasikoa bazter uzten dute».

Toledok berretsi zuen Iruñeko elkarretaratzearen asmoa ez zela izan Vueltaren edo txirrindularien kontra egitea. «Nazioa garela argi utzi nahi dugu». Vueltako antolatzaileen jarrera kritikatu zuen ESAITeko kideak, hala ere, Euskal Herriko kirol elkarte eta taldeekin bat egin ez izanagatik. «Bazuten aukera antolatzeko etapak hemengo taldeekin elkarlanean eta hemengo nortasuna errespetatuz, baina ez dute egin», erran zuen.

Euskal Herria nazioa dela aldarrikatzeko, bertze protesta ekitaldi bat antolatu du ESAITek, biharko. Eibarren eginen dute, harat ailegatuko baita Espainiako Vueltaren biharko etapa. 12:30ean, Eibarko Untzaga plazatik bizikleta martxa aterako da Arrateko santutegiraino. Parte hartzeko deia egin die Toledok herritarrei. Ikurrinekin bete nahi dute Espainiako Vueltak Euskal Herrian eginen duen bidea.


Zentralizatu egingo da Diru-sarrerak Bermatzeko Errentaren gestioa, "iruzur gehiago ez izateko"

Enplegu eta Gizarte Gaietako sailburu Gemma Zabaletak gaur iragarri duenez, Gizarteratzeko eta Diru-sarrerak Bermatzeko Legea aldatzeko hasierako akordio bat lortu dute PSE-EEk eta PPk. Aldaketaren ondorioz Lanbidek kudeatuko ditu gizarte-prestazio horiek. Gainera, enpleguarekin lotuko da diru-sarrera hori, eta onuradunari "konpromisoa" eskatuko zaio. "Prestazioetan iruzur gehiago ez izateko lagungarri izango da", esan du Zabaletak.

Gizarte Politikarako diputatu Ander Rodriguezek lege hori egiteko prozesua gelditzeko eskatu du.

Eusko Legebiltzarrak onartu ondoren, honako neurriak indarrean sartuko dira:

1. Diru-sarrerak Bermatzeko Errenta (DBE) eskuratu nahi dutenek eta Euskadin erroldatuta hiru urte baino gutxiago daramatenek laguntza jasotzeko bete beharreko baldintzak bete beharko dituzte eta, horretaz gain, lan-bilaketan aktibo izateko konpromisoa agertu beharko dute, alegia, Estatuan gutxienez bost urteko lan-bizitzaren historia egiaztatu beharko dute.

2.DBEaren onuradunek ere gizartearen garapenari lagundu beharko diote, ahal duten neurrian. Horretarako, DBEa eskuratzeko eskubidea egiaztatzen dutenak ez badira lanean ari edo ez badaude prestakuntza programetan sartuta lan-merkaturako trebakuntza optimizatzearren, lan sozialetan jardun beharko dute. Ezohiko lankidetza horren helburua gizarteratzen laguntzea da eta boluntarioen elkarteekin eta GKEekin hitzarmenak eginez gauzatuko da.

3. Inork ezin izango dio enplegu egoki bati uko egin, eta are gutxiago DBEa jasotzen ari bada. Hori dela-eta, prestazioa kenduko zaie lan-eskaintza egoki bati, bakoitzaren ahalbidearen araberako eskaintza bati uko egiten dieten hartzaileei.

4. Soldata txikiak dituzten hainbat langileren kasuan, DBEa soldaten osagarri izaten da; kasu horietan, lan-kontratu bat aurkeztu beharko dute hori guztia egiaztatzeko. Zigorrak ezarriko zaizkie lan-kontraturik sinatu gabe langileak kontratatzen dituzten enplegu-emaileei. Neurri horrekin

batera, Lan Ikuskaritzaren plan bat ere abiaraziko da.

Bertan behera gera dadin

Ander Rodriguez Gizarte Politikarako diputatuak, Gemma Zabaletari erantzunez, lege-proiektuaren guztiz kontrako jarrera azaldu du, eta prozesu hori bertan behera gera dadin eskatu du. Zehazki, DBEa Lanbideren esku uzteko asmoa kritikatu du.

Gaur egun, DBEa eta Etxebizitza-Prestazio Osagarria Foru Aldundiak eta udalek kudeatzen dituzte.

Zabaletak erantzun egin dio Rodriguezi, esanez "DBEren onuradunen etorkizuna enplegua" dela, eta "ez dirulaguntza".


Egitarau popularra

BOS

Egitaraua: Richard Wagner, Franz Lizst eta Nikolai Rimski-Korsakofen lanak. Zuzendaria: Andrew Gourlay. Pianista: Stanislaf Kiristenko. Lekua: Euskalduna Jauregia. Bilbo. Eguna: apirilaren 17a.

Bilbao Orkestra Sinfonikoa sendo agertu da Andrew Gourlay gaztearen zuzendaritzapean eta publiko zabalarentzat eginiko egitarauan. Baina horrek ez du esan nahi lanak errazak zirenik. Izan ere, kolorea eta birtuosismoa ziren kontzertuaren ezaugarri nagusiak, eta bai orkestra batentzat eta bai bakarlari askoentzat dema handia izaten da. Hasierako piezan, musikariek Richard Wagnerren Tanhauser operaren Obertura ponpoxoa jo zuten, modu zuzenean. Bertan, orkestra sinfonikoak dituen baliabide guztiak martxan jartzen dira, erredentzioa, bakanala eta erromesaldiaren motiboak azalera ateratzeko. Zailagoa da, berriz, piano bakarlariarentzat Franz Lizstek idatzi zuen 1. kontzertua piano eta orkestrarako. Konpositoreak esan zuen moduan, berak ez zuen erori nahi garai hartan modan zegoen birtusiosmoan, batere mami musikalik gabekoa irizten ziolako Baina hala eta guztiz, aipatutako kontzertuak esku bereziak behar ditu behar den moduan jotzeko. Horrelakoak erakutsi zizkigun Stanislaf Kiristenkok: digitazio boteretsua —orkestrarekin lehiatzeko dinamika mailan—, garbitasuna gora eta beherako eskala bikoitzetan eta arpegio arinetan, eman beharreko lirismoa fraseoetan Akaso berotasun pixka bat beharko zuen zati batzuetan, heldutasunak ematen duen horietakoa. Dena den, publikoak bero-bero txalotu zuen pista gaztea, eta trukean, lirismoz beteriko pieza bat oparitu zigun.

Oso ezaguna da Rimski-Korsakofen Xerezade suite koloretsua, Mila eta bat gau ipuin tradizionalen bilduman inspiratua. Baina beti erronka da orkestra sinfoniko batentzat. Esan genezake Bilbao Orkestra Sinfonikoak ondo gainditu zuela desafioa bi mailetan: orkestraren beharrezko bateratasunean —sarrera batean izan ezik— eta tinbre ezberdina duten instrumentuen bakarkako pasadizoetan —bi kasu txikitan salbu—. Dakizuen bezala, zuzendariak rol handia du trantze horretan, eta gu harritu egin gaitu Andrew Gourlayk erabili zuen zuzendaritza sinpleak; hau da, gehienbat konpasak eramateak eta sarrera garrantzitsuak gorputzarekin batera emateak. Baina arrakasta lortu zuen goian aipatutako mailetan, eta ez dago lekurik inprobisazio edo mirarientzat! Zuzendariak aurretik ondo prestatuko zuen lana, eta bere aurrean eskarmentu handiko orkestra bat zuen.


Maiatzaren 7a, erabaki gura dutenen eguna

Durangon, Zornotzan, Elorrion, Abadiñon eta Zaldibarren herri galdeketak egingo dituzte maiatzaren 7an. Durangaldeko Gure Esku Dago taldeak lehenengo agerraldia egin du, asteon, data gogoratu eta herrietako gaurkotasuna azaltzeko.

Andoni Iruarrizaga (Durango): “Gero eta gehiago gara, baina erronkaren tamaina ikusita jende gehiago behar dugu”

Zeintzuk dira zuen hurrengo pausoak?

Galdeketa egunari begira lan taldeak osatu ditugu jada. Tartean, galdera erabakiko duen taldea. Talde honek formakuntza saio batzuk jasoko ditu, eta martxoaren amaierarako galdera prest egongo da.

Jende nahiko zabiltzate?

Gero eta gehiago gara, baina erronkaren tamaina ikusita herritar gehiago behar dira. Ez da ahaztu behar ekimen herritarra dela eta ez duela ez alderdi eta ez erakundeen laguntzarik. Gu martitzenero 19:00etan batzen gara Artekalen dugun lokalean, lehengo Hitz liburudendan. Atea irekita dago.

_________________________________________________________________________________________________________

Maite Ingunza (Zornotza): “Martxoaren 25ean egun osoko jai bat antolatzeko lanean gabiltza”

Hainbat ekimen antolatzen zabiltzate, ezta?

Bai. Alde batetik, lau otzara eder osatu ditugu herriko dendei esker, eta errifak atera ditugu. Bestetik, hilero herritarren aurrerako ekitaldi bat egitea erabaki dugu, giroa animatzeko. Esaterako, martxoaren 25ean egun osoko jai bat antolatzeko lanean gabiltza: mendi taldeak antolatutako martxa, musika kontzertuak…

Gazte dezente dabil taldean.

Galdera erronka handiegia zen sasoi batean genbiltzanontzat. Horregatik, herritarrei dei egin genien eta batzarrera 35 bat lagun batu ginen, asko gazteak. Pozgarria izan zen.

_________________________________________________________________________________________________________

Ima Eguen (Elorrio): “Zubiak eraikitzeko balio izan digu, eta horregatik jada merezi izan du”

Beharrezkoak ziren 700 sinadurak batu dituzue.

Pozik gaude, baina ez dugu 700egaz konformatu gura. Galdeketa egin duten herrietan esaten dute zenbat eta sinadura gehiago batu, partaidetzan igartzen dela. Beraz, martxoaren 10era arte ekingo diogu. Kanpaina antolatzen eta boluntario bila ere bagabiltza.

Zergatik parte hartu?

Partaidetza oso ona bada, politikariek ezingo dute beste aldera begiratu. Eragina eduki dezake. Bestalde, Elorrion, tentsioa baretu eta zubiak eraikitzeko balio izan digu, eta horregatik jada merezi izan du lan egitea.

_________________________________________________________________________________________________________

Ibon Lizundia (Abadiño) : “Galdeketa antolatzea denon arteko elkarlana izan dadila gura dugu”

Sinadura bilketa amaituta, zer duzue esku artean?

Alde batetik, maiatzaren 7ra begirako galdera erabakitzeko prozesua hasiko dugu. Bide horretan, martxoaren 9an herri batzar batera deituko dugu, eta osagaietako bat galdera erabakitzea izango da. Beste hainbat konturi buruz ere jardungo dugu batzar horretan.

Herri galdeketako talde sustatzailea astero batzen da?

Eguenero, 19:00etan,Traña-Matienako Trañaetxoste kalean dugun lokalean batzen gara. Gura duten denentzat atea irekita dugu. Galdeketa antolatzea denon arteko elkarlana izan dadila gura dugu.

_________________________________________________________________________________________________________

Ibaia Maortua (Zaldibar): “Herritar talde bat batu gara, eta ilusioz eta gogotsu lanean gabiltza ”

Zaldibarren oraintsu sortu duzue taldea.

Bai, herritar talde bat batu ginen, eta herri galdeketa egiteko lanean hastea erabaki genuen. Ilusioz eta gogotsu lanean gabiltza.

Herritarren aurreko aurkezpenik egingo duzue?

Otsailaren 24an, datorren barikuan herri aurkezpena egingo dugu Lehendakari Agirre plazan. 18:30ean hasiko da. Herriko askotariko elkarteak gonbidatu ditugu, eta baita udalean ordezkaritza duten alderdi politikoak ere. Ekitaldi anitza izan dadila gura dugu. Eta, jakina, herritar denak ere gonbidatzen ditugu.


Saharako giza eskubideen babesleen ordezkariei ongi etorria egin diete

Saharako ordezkariei ongi etorria egin diete alkateak eta zinegotziek, EHUko hainbat irakasleekin batera. (Argazkia: Ane Urrutikoetxea)

Saharako giza eskubideak babesten dituztenen ordezkari taldea izan da gaur Donostian, eta Eneko Goia alkateak harrera egin die udaletxean. Bertan izan dira ere udaleko hainbat zinegotzi eta ordezkari; Saharako ordezkariak Donostian izango dira egunotan, EHUko Udako Ikastaroetan parte hartzeko.

Hain zuzen ere, EHUko Udako Ikastaroetan Giza Eskubideak eta Trantsizio Justizia Mendebaldeko Saharan hitzaldia antolatu dute. Bertan mintzatuko dira gaur udalean bildu diren hizlariak, esate baterako, Lih Beiruk y Brahim Abdelfatah Fronte Polisarioko ordezkariak, Hassana Aalia Saharar Giza Eskubideen aldeko aktibistak, Carlos Martín Beristain Hegoa Institutuko ordezkaria, Paco Etxeberria Aranzadiko ordezkaria, Maite Berzosa eta Jose Angel Zaldua Donostiako SEAD-eko ordezkariak, eta Imanol Landa Euskal Fondoaren presidentea.

Gaurko harrera Donostiako alkate Eneko Goiak, Kooperazioko zinegotzi delegatu Duñike Agirrezabalagak eta Kulturako foru diputatu Denis Itxasok egin diete, eta hainbat sari banatu dizkiete ordezkariei.

Harreran, Eneko Goia alkateak udalaren konpromisoa adierazi die ordezkariei giza eskubideen guztien babesarekiko eta, bereziki, giza eskubideen gainean Saharako herriaren historia hurbilari buruzko ikerketak babesteko eta sendotzeko egiten diren ekimenekiko.


Serbiak eta Kosovok harremanak normaltzeko akordio bat lortu dute

"Aro berri baten hasiera da", Hashim Thaçi Kosovoko lehen ministroak esan duenez.

Serbiak eta Kosovok akordio historiko bat lortu dute gaur, ostirala, bi herrialdeen arteko harremanak normaltzeko, Europar Batasunak sustatutako negoziaketen ondorio da akordioa, Hashim Thaçi Kosovoko lehen ministroak iragarri duenez.

"Aro berri baten hasiera da", esan du lehen ministroak. Halaber, Catherine Ashton diplomazia europarraren buruak bi aldeak zoriondu ditu joan diren azken hilabeteetan erakutsitako "ausiardia"gatik.

Konpromisoa "erraza izan ez" dela onartu du Thaçik, eta "bi herrialdeetan oso pozik egongo ez den jendea" izango dela ziurtatu du, baina ituna "gure herrialdearentzako, Serbiarentzako eta Europar Batasunarentzako konponbiderik onena" dela azpimarratu du.

Akordioa herialde bakoitzeko agintariek berretsi behar dute orain. Kosovo iparraldeko erkidego serbiarren autonomia ezartzen du itunak. Horrela, Polizia buruzagi eta Justizia erakunde propioak izango dituzte iparraldeko serbiarrek.

Gehiengo serbiarreko zona Pristinaren agintepean izatea onartu du Belgradok akordioarekin. Orain arte aginte egitura paraleloak izan dira iparraldean, eta azken urteetan istilu ugari jazo dira.

Ashtonek negoziaketak zuzendu ditu azken hilabeteetan. Diplomazia europarraren buruak akordioaren garrantzia goraipatu du. "Iraganetik Europarantz emandako pauso" bat dela adierazi du.

Bi herrialdeen arteko harremanen normalizazioak Europar Batasunean sartzeko negoziaketak baldintzatu ditu.

Kosovok aldebakarreko independentzia aldarrikapena egin zuen 2008an, baina Serbiak ez zuen onartu, baita beste estatu batzuek ere, besteak beste, Espainiak. AEBek eta EBko herrialde gehienek, ostera, independentzia onartu zuten.


EAJrentzat Zaballos FEMP-eko gobernu kide izendatzea “irregularra” da

Lasarte-Oriako EAJk Jesus Zaballos Espainiako udalen elkarteko zuzendaritza-kide izendapen irregularra salatu nahi izan du ohar bidez.

Lasarte-Oriako Eusko Alderdi Jeltzaleak salatu nahi izan du ohar bidez Jesus Zaballos alkatearen Probintzia eta Udalen Espainiako Federazioaren Gobernu Batzordearen kide moduko izendapen “faltsua”. “Nekez izan daiteke alkatea FEMP-eko gobernu-kidea Lasarte-Oria elkarte horretako bazkide ez denean. Lasarte-Oriak Federación Española de Municipios y Provincias elkartea uztea erabaki zuen 2013ko ekainaren 11an Osoko Bilkuran hartutako erabakiaren bidez”. FEMP elkarteko Gobernu Batzordeak baja hori onartu zuen 2014ko urtarrilaren 28an egindako bilera eta horrela azaltzen da jasoa bilera horretako aktan azaltzen dute.

“Federazioari galdetu diogu ea bazkide ez udalerri bateko alkateak zuzendaritza kide izendatu daitekeen eta ezetz adierazi digute, beraz Jesus Zaballos Gobernu Batzodeko izendapena ez litzateke legezkoa”.

“Aipatutako izendapenarekin FEMP elkarteak egin duen hanka sartzea agerian utzi nahi dugu, egun Lasarte-Oria ez baita FEMP elkarteko bazkidea eta Udal Batzak ez du onartu elkartean berriro sartzeko inongo erabakirik. Benetan bitxia gertatzen da Zaballos jauna alkateak ez gezurtatu izatea izendapen hori berak ongi jakin baitaki 2014. urteaz gero Lasarte-Oria ez dela elkarteko kidea”. FEMP elkarteari irregularra den izendapena bertan behera uztea eskatzen dio EAJk oharrean.


Bosgarren eta seigarren postuak zarauztarrentzat, Gipuzkoako Bertsolari Txapelketan

Datorren asteburuan Zumarraga-Urretxun eta Elgoibarren izango dira final zortzirenak.

Hiru zarauztarrek hartu dute parte asteburu honetan Gipuzkoako Bertsolari Txapelketako final zortzirenetan. Aitor Urbietak eta Ainhoa Agirreazaldegik larunbatean, Ordizian, eta Beñat Jauregik igandean, Zumaian.

Urbieta bosgarren geratu zen bere saioan 402.5 punturekin eta Agirreazaldegi seigarren, 397 punturekin. Saioa Beñat Lizaso azpeitiarrak irabazi zuen, 445 punturekin. Bigarren izan zen Asier Azpirotz (423 puntu), hirugarren Ane Zuazubiskar (416.5 puntu), laugarren Manex Mujika (416 puntu) eta atzetik bi zarauztarrak. Honenbestez, Lizaso da zuzenean final laurdenetan kantatzeko sailkatu den bertsolaria.

Zumaian, seigarren sailkatua izan zen Benat Jauregi zarauztarra, 394 punturekin. Horrela geratu zen final zortzireneko sailkapena: Gorka Maiz izan zen lehena (441 puntu), Unai Muñoa bigarren (434.5 puntu), Ander Lizarralde hirugarren (432.5 puntu), Iñigo Gorostarzu laugarren (416 puntu) eta Jokin Bergara bosgarren (404 puntu). Hala, Lizasorekin batera, Maiz gabiriarrak kantatuko du zuzenean final laurdenetan.

Gainontzeko bertsolariek itxaron egin beharko dute final zortzirenetako puntuazio guztiak jakin arte, puntuazioaren arabera lehenengo 17ak igaroko baitira hurrengo fasera, saioetako irabazleez gain.

Hurrengo final zortzirenak Urretxu-Zumarragan eta Elgoibarren izango dira, datorren larunbatean eta igandean.

Txapelketaren inguruko informazio guztia ikusgai dago Bertsozale Elkarteak sortutako azpiwebgunean.


Sadam Husseinen taktika "anker" berberak erabiltzea leporatu die Bin Ladenek Irakeko okupazio indarrei

Osama Bin Laden Al Kaedako buruak okupazio indarrak Iraken burutzen ari diren ekintzak eta Sadam Husseinenak alderatu ditu eta ezberdintasunik ez dagoela azaldu du web orrialde baten bidez zabaldutako mezu batean. "Armada estatubatuarrak eta bere kideek egindako urrats errepresiboek eta Sadamen krimenek ez dute inongo desberdintasun aipagarririk", ziurtatzen du grabaketa horretan Bin Ladenek.

Okupazio indarrek Iraken burutzen dituzten taktikak Sadam Husseinenak bezain "ankerrak" direla iritzi dio Al Kaedako buruak. Armada estatubatuarreko kideek emakumeeak bahitu eta bortxatzen dituztela eta gizonezkoak azidoekin eta zulagailu elektrikoekin torturatzen dituztela salatzen du mezuak. Teknika horien "baskeriak", baina, ez du muyahidinen erresistentziaren indarra areagotzea oztopatuko: "Alderantziz, txostenek erakusten dute Bushen [AEBetako presidentearen] proiektuak porrot egin duela, zapaldua izan dela". Era berean, interneten dagoen grabaketa horretan ziurtatu du ez dutela sekula bizirik harrapatuko. "Aske bakarrik biziko nintzela zin egin nuen (...), ez dut apalduta eta engainatuta hil nahi".

Antza denez, joan den urtarrilaren 19an Al Jazeera telebista kateak zabaldutako grabazio baten bertsio osoa da gaur web orrialdean zabaldu dena. Mezu hartan, AEBetan aurki Al Kaedak egingo duen eraso bat prestatzen ari dela esan zuen buruzagi islamistak, baina aldi berean epe luzeko su-etena eskaini zion Washingtoni. «Al Kaedaren operazio berririk ez da izan, ez segurtasun neurriak gainditzerik izan ez dugulako, baizik eta prestaketa prozesuan daudelako. Zuen herrialdean oso laster ikusiko dituzue», esan zuen. CIA zerbitzu sekretuek baieztatu zuten grabazioko ahotsa Bin Ladeni zegokiola.


Cityko 'euroaren negozioa' kontrolatu nahi du Bruselak

Euroaren iturgintza lanen zati handi bat Londresko finantza eremuan egiten da, eta irabazi handiko negozio hori kontrolpean izan nahi du Europako Batzordeak, bereziki brexit-aren ostean. Brusela lege proposamen bat ontzen ari da ekainerako, konpentsazio ganberen sektorea arautzeko: burtsan eurotan egiten diren operazioak likidatzeaz arduratzen diren bitartekariak dira konpentsazio ganberak ?clearing houses, ingelesez?. Eurotan egiten diren operazioen hiru laurden Londresko konpentsazio ganberen bidez egiten dira, eta diru asko mugitzen dute: 850.000 milioi euro egunean. Konparazio bat egiteko, EBk Erresuma Batuari brexit-agatik eska diezaiokeen faktura zortzi aldiz adinakoa da, eta egunero.

Gaur egun ere eurogunetik kanpo dago euroaren negozioa, baina dibortzioarekin EBtik kanpo geratuko litzateke. Konpentsazio ganberak finantza sistemaren gako nagusietako bat dira, eta Europako Batzordeak legea gogortu nahi du Cityko ganberei bi aukera uzteko: eurogunera lekualdatzea ?Frankfurteko burtsara, esaterako? edo EBko erakundeen kontrol handiagoa onartzea.

Londresek, jakina, ez du negozioa galdu nahi, eta ohartarazi du ganberak Citytik botaz gero ez liratekeela joango kontinentera, New Yorkeko burtsara baizik, «EBko ekonomia asko kaltetuz».


Tenperaturek behera egingo dute gaur, eta euria egingo du, batez ere, kostaldean; hegoaldean eguzkia izango da.


AHTko Bergarako lotura egitea Jaurlaritzari eskaini dio Madrilek

Eusko Jaurlaritzak eskura du AHT abiadura handiko trenaren Bergarako korapiloa egiteko lanen kudeaketa. Gipuzkoako leku horretan obrak egitea eskaini zion atzo Ana Pastor Espainiako Sustapen ministroak Jaurlaritzari, eta «nahi badu» eskatu besterik ez duela egin behar nabarmendu zuen Pastorrek. Eusko Jaurlaritzarekin adostasun «zabala» lortzeko prest agertu zen, gainera.

Espainiako Kongresuko agerraldi batean mintzatu zen gaiaz Sustapen ministroa, EAJko diputatu Aitor Estebanek eginiko galdera baten harira. Eta horrela erantzun zion: «Zuek eskaini eta bukatu nahi baduzue zati hori; eseri gurekin, eta ados jarriko gara. Zuek nahi duzuena, gu prest gaude zuekin negoziatzeko. Beti erakutsi duzue ardura handia, eta tarte hori modu zuzenean egiteko nahia baldin baduzue, nirekin ez duzue inolako arazorik edukiko».

Bi administrazioek eginiko hitzarmen baten ondorioz, Bilbo-Gasteiz eta Bilbo-Bergara arteko zatiak Sustapen Ministerioak kudeatzen ditu. Bergaratik Astigarraga (Gipuzkoa) artekoa, ordea, Eusko Jaurlaritza egiten ari da. Dirua aurreratu, eta, ondoren, kupotik berreskuratzen du.

Euskal Y deituaren hiru bideak elkartuko dituen lotunea da Bergarako korapiloa. Horregatik da Espainiako Gobernuaren eskumena. Nolanahi ere, oraingoz lanei ekiteko diru nahikorik ez dagoela dio Madrilek, eta prest dago kudeaketa Jaurlaritzaren gain uzteko. Betiere gainontzeko tarteen tratu beraren truke. Alegia, Jaurlaritzak dirua aurreratzea bere patrikatik, eta Espainiak geroago ordaintzea aurrez jarritakoa; kupoaren bitartez. Horren haritik, Aitor Estebanek Mariano Rajoy buru duen gobernuari leporatu dio Bergarako tartearen eskaintza lehenago egin ez izana. Haren iritziz, atzerapen handia ekarriko du. Ana Pastorrek gogora ekarri du «arazo ekonomiko handiak» dituztela, eta argi utzi du dirurik gabe ez dutela lanik egingo. Aldiz, dirurik eduki gabe lan zatiak eskaini dizkiete eraikuntza enpresei. Arazo franko eragin ditu horrek, lanak hasi eta bertan behera utzi behar izan dituztelako, aurrera egin ezinda: Araban eta Bizkaian geldi daude hainbat.


Lehergailu bat lehertu da alkate frankista baten Udaletxean, Galizian

Senen Pousa (PP) da alkatea. Francoren aldekoa da, eta bere bulegoan diktaduraren hainbat ikur ditu.

Lehergailu batek eztanda egin du gaur goizaldean Beadeko (Ourense, Galizia) Udaletxean, baina ez da inor zauritu.

Beadeko alkatea, Senen Pousa (PP), Francisco Franco diktadorearen aldekoa da, eta bere bulegoan diktaduraren hainbat ikur ditu. Duela aste batzuk, Madrilgo egunkari batek erreportaje bat egin zuen hari buruz, eta harrezkero ezaguna egin da.

Guardia Zibilak azaldu duenez, 04:00etan izan dute gertatutakoaren berri. Eztandak kalte materialak egin ditu, hala nola leihoetan, baina ez du inor zauritu, une horretan Udaletxea hutsik zegoelako.

Alkateak azaldu duenez, kalteak "oso handiak" izan dira, eta eztanda "herri osoan" eta albokoan entzun ahal izan da.

"Ez dakigu nortzuk diren egileak. Ez dakigu Zaragozako basilikan lehergailua jarri zuten berberak ote diren", gaineratu du.


Elurra berriro iritsi da eskualdeko herri garaienetara

Argazkian ikusi daiteke Bidania-Goiatz gaur eguerdian elurtuta. Hain justu, 500 metro ingurura jaitsi da goizean elur maila eta arratsalderako 600-700 metrotara igoko da.

Udazken-negu honetan bigarren aldia da elurra iritsi dela zenbait herriko kaleetara. Lehenbizikoa abenduaren 6an izan zen.


Mallabia eta Ermua bitarteko errepidea itxita dago uneotan, uholdeengatik

Mallabia eta Ermua lotzen dituen BI-2301 errepideko bi errailak itxita daude uneotan, ur putzuengatik. Suhiltzaileak ura ponpatzera bertaratu dira. Trafikoa etenda dago puntu horretan. Errepidea Ego ibaiaren aldamenetik igarotzen da.


'Abortua Aurrez Aurre' erakusketa ikusi daiteke Aranburu jauregian

'Abortua Aurrez Aurre' erakusketa bisitatu daiteke Tolosako Aranburu jauregian martxoaren 22a bitarte. Hainbat artistaren lanak ikusi daitezke bertan, eta Vanessa Alzatek eta Ibai Luquek, Kristoren Gorputzak, alegia, izan dute erakusketa gidatzeko ardura.

Erakusketan hainbat emakume artistaren lanak ikusi daitezke, besteren artean, Dora Salazar, Ainhoa Güemes, eta Nagore Amenabarro amezketarra. Azken honek bere lanaren inguruko azalpenak eman ditu.


Batasunak indarra dakar

Arteaga eta Derio futbol taldeak berriro batuko dira

Bederatzi urte pasatu dira Derio eta Arteaga futbol taldeak banandu zirenetik, baina batzea komeni zaiela konturatu dira aurten. Guztira, 13 taldek eta 200 neska-mutilek osatuko dute klubaren egitura datorren denboraldian. Bide batez, ume derioztarrek ez dute kanpora joan beharko futbolean jokatzera. “Derio Kirol Elkartean sartu nintzenean, ez nuen ulertzen Derio bezalako herri txiki batean talde bi egotea. Eta gainera, adin eta esparru ezberdinak jorratzen ditu bakoitzak. Ez da zentzuzkoa”. Gorka Barrio Derio Kirol Elkartearen koordinatzaileak horrela azaldu digu zergatik batuko diren Arteaga eta Derio futbol taldeak datorren denboraldiari begira. Aldaketa gutxi ekarriko du batasunak, baita onura asko ere. “Orain arte bakoitzak egin duena egiten jarraituko du; era berean, egitura indartsuagoa izango dugu, herriko jokalariek ez dute kanpora joan beharko eta gure etorkizuna bermatu egingo dugu”. Datorren denboraldian eskola-kirolaz arduratuko da Arteaga, eta bederatzi talde kudeatuko ditu. Horietako bat federatuta dago, kadete eta gazte mailako emakumezkoen talde berria hain zuzen ere. Gainera, aurre benjamin mailako hiru taldetan, benjamin mailako bitan, eta kimu mailako batean neskek zein mutilek jokatuko dute. Azkenik, haur mailako gizonen eta emakumezkoen talde bana osatuko da. Mutilena talde berria da. Beste alde batetik, Deriok kirol federatua hartuko du ardurapean. Derio taldean mutilek baino ez dute jokatzen. Bi talde berri sortuko dira: kadete mailakoa eta senior mailako B taldea. Horiekin batera, betiko senior taldea eta gazte talde bi ere arituko dira. Guztira, 13 taldek eta 200 neska-mutil inguruk jantziko dituzte Derio-Arteaga futbol taldeko koloreak 2009ko irailetik aurrera. Argi dago zaletasun handia dagoela herrian futbolerako. “Zapatu goizetan taldearen kamiseta janzten duten hainbat lagun ikusten dira Derioko kaleetatik. Kanpotik datozen lagunek ez dute sinesten”, dio Alberto Ballestero nesken taldeko entrenatzaileak. Ez da harritzekoa, aurreko denboraldian neskak primeran ibili baitira. “Hainbat taldek gure jokalariak fitxatu nahi izan dituzte. Entrenatzaileei ere taldez aldatzeko proposamenak heldu zaizkie. Baina alferrik, Arteagan gustura baikaude denok”, azaldu du Agustín Prieto Tano Arteaga taldeko presidenteak. Jatorriz, derioztarrak Derio-Arteaga taldeko jokalari gehienak Deriokoak dira. “Guk ez ditugu herriko jokalariak hobesten, baina, egia esan, gehienak bertokoak dira”, adierazi du Gorkak. Hala ere, mutilek baino zailtasun handiagoak dituzte neskek taldeak osatzeko, gutxiago daudelako. “Derio, Zamudio edo Bilbotik datoz neskak. Arteaga emakumezkoen Txorierriko futbol-eskola izatea nahi dugu. Datorren urtetik aurrera egitura sendoagoa izango dugu, eta ahalik eta neska gehien hartzen saiatuko gara. Eskoletara gutunak bidali ditugu, kaleetan kartelak jarri... Deialdia zabaldu nahi diegu Txorierriko neska futbolzale guztiei gurera etortzeko eta taldean jarduteko”, esan du Tanok. Ez da talde bi horiek batera ibiltzen diren lehenengo aldia. 2000. urtean klub bera ziren, baina Deriokoek garrantzi gehiegi eman zioten talde nagusiari, eta baliabide barik gelditu ziren umeen taldeei eusteko. Orduan batzuek Arteaga eratzea erabaki zuten, haurrek jolasten jarraitu ahal zezaten. “Garai hartan krisia egon zen klubean, batzarkiderik ez zegoen-eta. Orduan, jokalariak alde egiten hasi ziren, zer gertatuko zen ez zekitelako ”, aipatu du Gorkak. Orain elkarrekin ekingo diote denboraldiari eta Derio eta Arteagako izenak eramango dituzte Bizkaiko futbol-zelaietatik. Zelai berria Futbolak garrantzi handia du Derion, eta babesleek oso erantzun ona eman diote taldeari. Udalak ere lagundu egiten du, taldeen arduradunen ustez. “Oro har babesa eman digu, nesken taldeei batez ere, emakumezkoen kirola bultzatu nahi dutelako. Talde nagusiari federazio-gastuak ordainduko dizkio, esate baterako”, adierazi du Tanok. Taldeek lekurik eza adierazi dute, eta honi ere erantzuna eman nahi dio Udalak. Horregatik, futbol zelaia hobetzea du helburutzat. Txorierriko Politeknikaren alboan dagoen Ibaiondo futbol zelaian jokatzen du Derio-Arteagak. Bi zelai daude bertan: bata belar artifizialezkoa, bestea arezkoa, baina oso baldintza txarrak ditu azken horrek. Lursaila Bizkaiko Foru Aldundiarena da, baina lanei ekiteko konpromisoa adierazi du ahoz. Laster idatziz ere egingo du, eta orduan arezko zelaia atonduko da, aurten entrenatzeko behintzat erabili ahal izateko. Era berean, datorren denboraldiaren amaieran, lanei hasiera emango zaie, eta arearen ordez belar artifiziala jarriko da. Taldeak Arteaga –Emakumezkoen kadete eta gazte mailako taldea –Haur mailako talde bi (bata mutilek osatua; bestea, neskek) –Kimu mailako talde bat –Benjamin mailako talde bi –Aurre benjamin mailako hiru talde DERIO –Talde senior bi –Gazte mailako talde bi –Kadete mailako talde bat.


Kurtso hasierako jaialdia izango da bihar, Hernanin

Txapelketa 11:15etan hasiko da eta 13:00etan bukatu. Hala ere, umeek 10:00etan egon beharko dute, berotzeko eta tapiz paseak egiteko.

Hernaniko Gimnasia Erritmiko Taldeak kurtso hasierako jaialdia antolatu du. Bihar izango da Her-naniko Kiroldegian. Goizeko 10:00etan jarri dute hitzordua, berotzeko eta tapiz paseak egiteko. Txapelketa, berriz, 11:15etan hasiko da eta 13:00etan bukatu.

Mailota, koleteroa...

Antolatzaileek jakinarazi dutenez, gimnastek honakoa eraman behar dute: mailota eta koleteroa, punterak, gomina, laka eta gantxo eta sarearekin ondo lotutako moñoa.

Hobe bitxiak ez eramatea

Txapelketan ez dute onartuko haurrek pultserak, kateak, erlojuak edota eraztunak eramatea. Hori horrela, azaldu dute hobe izango dela haurrek bitxiak gainean ez eramatea. «Etxean uztea izango da onena, galtzeko arriskurik egon ez dadin», gaineratu dute.


Erakusketa bat, ilusioa egiteko

Ondo pasatzeko erakusketa antolatu dute Roald Dahl omentzeko

Magian sisnisten ez duenak ez du zertan joan hilaren 29ra arte Arma Plaza kultur eta turismo gunean bisitatu daitekeen erakusketara. Irailean 100 urte beteko dira Roald Dahl idazle galestarra jaio zenetik, eta Talaia eskolak, Talaiako mediatekak, institutuak eta Hondarribiko liburutegiak omenaldia prestatu diote, gazte literaturari eginiko ekarpen itzelagatik.

Magian sinisten dutenek ondo baino hobeto dakite nor zen Roald Dahl. Besteak beste Charlie eta txokolate-lantegia eta Matilda idatzi zituen, baina istorio eder askoz gehiago bururatu zitzaizkion, eta horietako batzuk bilduta daude Arma Plazan: Behatz magikoa, Super-azeri, Sorginak, Jira, Peli eta hirurok… eta Gremlins, bere lehen liburua, 1946an idatzia.

Kasualitatez hasi zen idazten, militarra zelarik abionetarekin izandako istripu baten ondoren. Osatu zenean, idatzi nahi zuela erabaki zuen. Bere istripua oraindik buruan zuela, abionetetan matxurak eragiten zituzten pertsonaiak asmatu zituen galestarrak, gremlins munstro txikiak. Carmen Gutierrez Talaiako mediatekako arduradunaren esanetan, “haurrentzako deskubrimentua izan da. Bereziki umore puntu hori gustatzen zaie, bere obra guztian azaltzen da hori, eta helduak askotan lotsagarri uzten ditu”.

Liburuaren Egunetik ari dira gaia lantzen Talaian —bereziki Bordari zentroan—, eta eskolan egindako lanak bildu dituzte: Dahlen liburuen izenburuetatik abiatuta asmatutako kontakizunak, bere liburuetan oinarritutako maketak, liburuetako pertsonaiez mozorrotzeko arropak, norberaren argazkia egiteko panelak… Ezer ez zaio falta erakusketari.

Arma Plazan harrituta daude erakusketaren arrakastarekin, batez ere, askok errepikatzen dutelako. “Haur asko gurasoekin itzuli dira, erakusketa eskolarekin ikusi eta gero”, nabarmendu du Gutierrezek. Haurrak bakarrik ez, turistak ere ari dira Roald Dahl. 100 urte erakusketaz gozatzen, eta liburutegira asko izan dira galestarraren liburuen bila joan zaizkienak.

Ikasle askok bitan ikusi dute erakusketa, eskolarekin eta gurasoekin

Informazio gehiago: talaiamediateka.blogspot.com


Gozo-gozo, Sanjuanetan zuzenean

Gozo-Gozo Andoaingo zazpi neska-mutilek osatutako musika taldea da. Aurten bertan hasi dira elkarrekin entseatzen elkarrekin, eta dezenteko ohiartzuna lortu dute dagoeneko.

Elkarrizketa:

Nolatan eta noiz sortu zenuten taldea?

Mikel Urdangarin: Gure aurreneko asmoa ez zen taldea sortzea, baina gertakizunak bata bestearen atzetik etorri dira azken hilabeteetan. Inauterien aurretik taldeko lau trikitilariei (Maialen, Ezkide, Lorea eta Leire) Santa Krutzetan erromeria moduko zerbait egitea proposatu zieten. Horiek Aimar (gitarra) eta niri (biolina eta teklatua) hots egin ziguten, haiengana batu gintezen. Azkenean talde finkoa osatzeko ideia indartu egin zenez, bateria bilatu genuen.

Zer moduz moldatu zarete orain arte elkarrekin zazpiak?

M.U. : Primeran. Hasi eta agudo, Orioko baserri batean lau egunetarako egonaldia egitea erabaki genuen. Goiz eta arratsalde aritu ginen musika jo eta jo, Santa Krutzetara prestatuta joan nahi genuen-eta. Elkarbizitzak asko lagundu zigun soinuaren aldetik ez ezik elkarren arteko konfiantza hobetzeko ere, ezagunak besterik ez baikinen gutako batzuk artean.

Nola definitzen duzue zuen estiloa?

M.U. : Batik bat euskal kantutegia darabilen erromerietako musika taldea da Gozo-Gozo.

Aimar Urruzuno: Festa giroan dantzatzeko musika bixi-bixia egiten dugu. Gozategi, Maixa eta Ixiar eta antzeko taldeen bertsioak egiten ditugu, baina baita pop-rock-eko zenbait talderenak ere, trikitira egokitu eta gero.

Ez al dizue erakartzen abestiak sortzeak eta CD batean grabatzeak?

A.U. : Abestiren bat edo beste sortu izan dugu, baina oraingoz gure asmoa plazan dantzagarriak diren bertsioak egitea da. Lehenbiziko kontua taldea sendotzea eta taulagainera ohitzea da. Etorkizunean nork daki nondik joko dugun...

Non jo duzue orain arte?

M.U. : Esan daiteke Egunkariaren alde Goikoplazan egin zen jaialdia izan zela gure lehenbiziko agerraldia. Geroztik, Erandion eta Santakrutzetan jo dugu.

Zer egin duzue hasi eta beherala zuen hotsa Erandioraino iristeko?

M.U. : Interneten asko ari gara mugitzen, geure burua saltzeko asmotan. Gozo-Gozori buruzko informazioa, argazkiak eta bideoak dakartzan bloga sortu dugu eta facebook, twitter eta horrelako sare sozialetan ere bagabiltza.

Zer moduz Bizkaiko paraje haietan?

A.U. : Egundoko arrakasta eduki genuen (kar-kar). Hango gazte asanbladak deituta joan ginen. Plaza hutsa zegoen jotzen hasi ginenean, baina halako batean 25 laguneko kuadrila agertu zen; triki-poteotik zetozen, pasa-pasa eginda denak ere. Athleticak galdu berri zuela eta deprimitu samar zeuden (kar kar), baina gurekin ederki asko egin zuten dantza.

... Eta Santakrutzetako herri bazkariaren osteko erromerian?

A.U..: Etxean eta gertukoen aurrean izanik urduri samar oholtzaratu ginen, baina gero oso gustura aritu ginen. Jende asko bildu zen, nahiz euria egin; bai koadriletako jendea, baita gure familiako kideak nahiz lagun asko ere dantzan ikusi genituen, eta hori poztekoa da.

M.U. : Ez omen zuten espero horren ondo joko genuenik. Horixe ean ziguten ordura arte Gozo-Gozo interneten zintzilikatuta daukagun bideoari esker ezagutzen zuten zenbaitek.

Animatuta, beraz, Sanjuanetarako?

A.U. : Oso animatuta gaude egun horretarako. Ezberdina izango da Santakrutzetako emanaldiarekin alderatuta, arrazoi ugari dela medio: aurretik ez dago giroa berotu dezakeen koadrilen bazkari edo afariririk, Nafarroa Plaza leku handia eta hotza da, eta gainera, herriko gazte askok betidanik Sanjuanetan Hernanira joateko joera izan dute.


Nadal txapelketetara itzuliko da Viña del Marren

Manacorreko tenislaria sei hilabete lesionatuta eman ondoren kantxetara itzuliko da Txileko txapelketan.

Viña del Mar hiriko ATP probako antolatzaileek Rafael Nadal espainiarrak txapelketa jokatuko duela baieztatu dute (otsailalren 4tik 10era).

Mallorcako tenislariak sei hilabete kantxetatik at eman ditu belauneko lesio larri baten ondorioz, eta Txilen txapelketetara itzultzeko abagunea izango du.

Espainiarrak munduko laugarren postuan jarraitzen du, ATP sailkapenean, eta Viña del Marreko probaz gain, Sao Paulon eta Acapulcon egongo dela baieztatu du.


Beira birziklatzeko kanpaina

Debagoieneko Mankomunitateak egubakoitzean, beiraren birziklapenari buruzko kanpaina abian jarriko du. Kanpaina horren bidez, beira birziklatzeko zein prozesu eramaten den eta zein onura lortzen diren azaltzeaz gain, edukiontzi berdeetan beirazko poteak, beirazko botilak eta beirazko flaskoak soilik bota behar direla erakutsi nahi da. Egubakoitzean Elgetan eta zapatuan Bergaran izango dira azalpenak ematen.

Elgetan, egubakoitzean herriko plazan 17:00etatik 20:00etara

Bergaran, zapatuan 11:00etatik 14:00etara San Martin plazan

Orokorrean beirazko ontzien birziklapenari buruzko datuak, gaikako bilketen artean onenak izanik ere, oraindik asko dago egiteko eta jasotzen den kantitatea eta materialaren kalitatea hobetzeak erakunde guztien erronka nagusia jarraitzen du izaten. Debagoienean %66 birziklatzen da (2.000 tona urtean) baina oraindik gure eskualdean urtean 1.000 tona beirak zabor poltsan amaitzen du.

Debagoienari dagokionez, berreskurapen datuak hobetzeko kaleko edukiontzi gehiago eta ostalaritzako edukiontzi bereziak jartzen joan gara urtez urte, dena dela, beharrezkoa ikusten dugu kontzientziazio kanpaina bat martxan jartzea jasotzen den kantitatea handitzeko eta, bide batez, zer eskatzen den eta zer ez jendeari ezagutarazteko, azkeneko informazio hau oso garrantzitsua baita beira birziklatzeko prozesuaren arrakasta ziurtatzeko.

Hori dela eta, Debagoieneko Mankomunitateak aste honetako ostiralean beiraren birziklapenari buruzko kanpaina berri bat abian jarriko du. Kanpaina honen bidez, beira birziklatzeko zein prozesu eramaten den eta zein onurak lortzen diren azaltzeaz gain, edukiontzi berdeetan beirazko poteak, beirazko botilak eta beirazko flaskoak soilik bota behar direla erakutsi nahi dugu. Bestalde, portzelanak, zeramikak, tapak, tapoiak, txapak, bonbilak, fluoreszenteak, izpiluak, leihoetako kristalak, edalontziak, kopak eta kristalezko platerak ez direla bota behar modu argian azaltzea beharrezkoa ikusten dugu, gero jarraitu beharreko prozesuan arazo larriak sor ditzaketelako.

Kanpaina hau ECOVIDRIOk emandako fondoekin egin ahal izango da eta jendearekin kontaktu zuzena izatea du helburu. Horretarako, herrietako leku konkretu batzuetan hiru ordutan martxan egon behar den karpa bat jarriko da. Karpa horretan, gaian adituak diren bi dinamizatzaile egongo dira gerturatzen direnei beiraren birziklapenari buruz informatzeko eta prestatuta dituzten jolas eta ekintza batzuetan jendearen parte hartzea sustatzeko.

Karpa horretan LCD pantaila batean 4 bideo ezberdin ikusi ahalko dira beira birziklatzeko zein prozesu jarraitzen den eta zer bota behar den eta zer ez ikusteko. Honetaz aparte, mahai gaineko 3 jolasetan parte hartzea proposatuko zaie gerturatzen direnei eta parte hartzen dutenei oparitxo bat emango zaie.


Azken alea eskuragarri sarean: Soraluce Kooperatiba, Laskuraini elkarrizketa eta beste hainbeste gai

Open publication - Free publishing - More pil-pilean


ERREZETA_Txokolatezko pastela

ERREDAKZIOA Bidatz Gonzalez

Osagaiak

130gr gurin

130gr azukre glase

4 arrautz

250gr desegiteko txokolate beltza

80gr irin

Legamia sobretxo bat

Prestaketa

Lehenengo irina, azukrea eta legamia hartu eta ondo nahastu.

Bota arrautzak banan-banan.

Desegiteko txokolatea suan jarri gurinarekin urtu arte (txokolatea desegin arte)

Ondoren dena nahastu eta labean sartu .

Beti bezala labea 180gradutan 30-40 minutu.

Azkenik apaindu azukre glasea eta mermelada apur bat jartzen.


Muxibarko biribilgunetik ezin da Kanpanzarrerantz joan

Aramaio ibaiaren saneamendu lanak egiten dabil Eusko Jaurlaritza Arrasaten. Uren kolektoreak jartzen dabiltza eta orain Muxibarko biribilgune ondoan interzeptore bat jarri behar dute. Hiru hilabetez egongo da errepide zati hori itxita eta Kanpanzarrera joateko, auto gidariek Epeleko bidea hartu behar dute.

Batek baino gehiagok sorpresa hartu du gaur eta atzo, herri barrutik Bizkaia Etorbiderantz edo Kanpanzar mendaterantz joan nahi zuelako eta ezin zuelako. Muxibarko biribilgunea itxi dute eta holan egongo da hurrengo hiru hilabeteetan.

Eusko Jaurlaritza Aramaio Errekako saneamendu lanak egiten dabil. Gune horretan, Muxibarko errotondan interzeptore bat jarri behar du. Hiru hilabeteko lanak izango dira.

Epeletik

Bizkaia etorbiderako sarbidea itxita dago, beraz, Kanpanzarrerako edo Meatzerrekarako bidea hartu behar dutenek Epeleko bidea hartu beharko dute. Arrasatera sartzeko, berriz, ez dago arazorik.


Mayo: "Konfiantza berreskuratu dut"

Bigarren egin zuen atzo Iban Mayok Frantziako Tourrean eta hirugarren dago sailkapen nagusian. "Konfiantza berreskuratu dut", esan du gaur. "Banekien ondo etorri nintzela Tourrera, baina hori erakustea falta zitzaidan. Atzoko etaparen ondoren, badakit onenekin egon naitekeela".

Atzoko helburua etapa irabaztea zuela adierazi du, baina sailkapen nagusia ere bazuela buruan. "Ilusioa egingo zidakeen etapa irabazteak, baina ikusi nuenean ezingo nuela lortu, sailkapen nagusian pentsatuz jo nuen erasoa. Sailkapen nagusiari begira ez dut ezer baztertzen, baina badakit Tourrean une onak daudela eta hain onak ez direnak ere bai".

Azken urteetan pattal ibili da Mayo, eta berriro ondo ibiltzea zen haren xedea, "etapa batean ondo aritzea".


Larranotik Anbotora, Arrazolan amaitzeko

Arrazolan hasi eta amaituta, inguruko mendien eta belardien paisajeak agertuko dira ibilbide osoan zehar.

Arrazolan hasi eta amaituta, ibilbide ederra egin ahal da Anboton zehar. Inguruko mendien eta belardien ikuspegiak agertuko dira ibilbide osoan. Momentu batzuetan lan teknikoa eskatzen du, baina gura izanez gero, bide alternatiboren bat ere hartu daiteke.

Arrazolan, kanposantutik gora jo beharko du, lehenengo, mendizaleak. Pista nagusia hartu eta Larranorako norabidean igoko ditu aldatsak; ondo markatuta dago bidea. Hemen, Alluitz mendiaren ikuspegiaz gozatu ahal izango du, esaterako. 956 metrotan topatuko du Larrano, atseden hartu eta Durangaldeko paisajeaz disfrutatzeko leku paregabea.

Larranon bertan, Anbotora ailegatzeko aukera bi edukiko ditu ibiltariak. Zuzenena, gailurrrik gailur, mendi puntaren ertzetik joatekoa da. Besteak beste, Kurutzeta eta Elgoin tontorrak zeharkatu beharko ditu mendizaleak. Bigarren aukera, Larranotik Pol-Pol edo Asuntzeko zabalgunera jaitsi eta handik Anbotoren magalera arte joatea da.

Anbotoko igoera izango da hurrengo pausoa. Durangaldeko eta Euskal Herriko mendirik maitatuena da, zaindari mitologikoa. Hortik Zabalandira jaistea eskatzen du ibilbideak. Jaitsiera ikusgarria da; harrian hasi eta apurka-apurka belarra agertzen joango da. Zabalandira ailegatzean, Arrazolara joateko seinalea dago bertan. Anbotoko hormen albotik egongo da etxerako bidea.


Gorazarre egingo diote bihar Lopez de la Calleri

Bihar, zapatua, Erandioko Udalaketa Astrabuduko Kick Boxing Taldea (AKT) omenaldia egingo diote Haritz Lopez de la Calle borrokalari astrabuduarrari. Bi erakundeek eta Lopez de la Calleren senide, lagun eta borrokakideek Astrabuduko Josu Murueta kultur etxean jarri dute hitzordua, 13:00etan. Espainiako K-1 txapelketa irabazi zuen astrabuduarrak.

Lopez de la Calle borrokalaria Europara begira dago daborduko

Bitartean, Haritz Lopez de la Calle astrabuduarrak Europako Kickboxing Txapelketa irabazi gura du. Horrela aitortu zuen pasa den astean, Espainiako K-1 txapelketa, 66,8 kiloko kategorian, erdietsi eta egun batzuetara: "daborduko gauza berrietan pentsatzen nabil, eta hurrengo geltokia Europako txapelketa da. Horrek izugarri motibatzen nau, ikasteak eta hobetzeak motibatzen nauten legez, asko baitut hobetzeko". Horregatik, pasa den apirilaren 11n, Txurdinagan Marcelo Gonzalezen aurka irabazitako tituluari baino, ahalik eta lasterren berriz prestatzeari jartzen dio arreta: "datorren astean puntuak kenduko dizkidate eta bi aste barru entrenatzen ibili gura dut" dio astrabuduarrak.


Laxoa txapelketako finalerdiak erabakitzeko partida baten faltan

Iruritako talde bat izanen da finalean, A eta B taldeen arteko finalerdia jokatuko baita

Baztan-Errekako Laxoa txapelketako final larudenetako itzuliko partida batzuk jokatu ziren joan den aste hondarrean. Halere, Oitz A eta Doneztebe Dren arteko partida gibeleratu egin zen eta beraz, oraindik erabaki gabe daude finalerdiak. Oitz A izanen da faborito, Donezteben 7-9 irabazi zuelako eta itzuliko partida herriko plaza berezian jokatuko duelako, baina ikusi egin behar.

Doneztebe A eta Irurita A nagusitasunez

Bertze partidetan ez zen ezusterik izan. Doneztebe A eta Bren arteko itzuliko partida joanekoa baino lehenago jokatua zuten. Bietan 9-4 nagusitu zen Doneztebe A taldea eta finalerdietarako lehen sailkatua zen. Asteburu honetan, bereaz, Irurita A eta Oitz Bren arteko partida jokatu zen. Baztandarrek hutsean utzi zituzten Malerrekakoak eta joanekoan ere 2 eta 9 irabazi zutenez, finalerdietan izanen da Irurita A.

Iruritarren arteko finalerdia

Gainera, Iruritako talde bat seguru izanen da abuztuaren 3an Doneztebeko plazan jokatuko den finalean. Izan ere, Irurita Bk 9 eta 2 irabazi zion Arraioz Ari final laurdenetako itzuliko partidan. Joanekoan ere 4 eta 9 irabazi zutenez, Irurita B izanen da finalerdian eta Irurita A izanen du arerio. Hasierako fasean multzo berean egokitu ziren eta Irurita A nagusitu zen bi partidetan, baina ikusi beharko finalerdian.

Doneztebe A esperoan

Beraz, Doneztebe A taldea finalerdirako arerioaren esperoan dago orain. Oitz Ak abantaila dauka, baina Doneztebe D ere txartelaren bila saiatuko da.


XVII. Hondartza-Bolei Txapelketa jokatzen hasiko dira Lekeition

Bizkaiko Eskolarteko I. Hondartza Boleibol Topaketa egingo da bihar, Isuntza hondartzan. Alebin, benjamin, kadete, gazte eta txikien mailetako jokalariek hartuko dute parte.10:00etan hasiko dira norgehiagokak. Ordu horretan alebin mailako eta txikien mailako taldeak hasiko dira jokoan, 3×3 formatuan jokatuko dutelarik.11:30ean, berriz, benjamin, kadete eta gazte mailakoak hasiko dituzte topaketak. Benjamin mailako jokalariek ere 3×3 formatuan jokatuko dute, kadete eta gazte mailetakoek, berriz, 2×2 formatuan ariko dira.Sei probaEskolarteko XVII. hondartza-bolei txapelketa sei probaz osatua egongo da. Lehenengo proba bihar Lekeition lehiatuko dutena izango da, eta ekainaren 10a bitartean jokatuko dituzte beste txapelketa guztiak, zapaturo. Hurrengo proba denak Getxoko Ereaga hondartzan, eta Plentziako hondartzan jokatuko dira.4-5 taldeko ligaxkak jokatuko dituzte maila guztietako parte hartzaileek.


Indarkeria matxistaren aurkako amorru garraxi feminista

Azaroaren 25ean, Mugimendu Feminista kalera atera da beste behin ere indarkeria matxistaren aurka amorruz oihukatzeko. Gasteizko mobilizazio jendetsuan ekimen ezberdinak egon dira ibilbidean zehar Foru enparantzako ekitaldiaren aurretik.

Zure egia gurea eginez lelopean, Mugimendu Feministak elkarren aitortza egiten duela eta elkarri sinesten diola nabarmendu nahi izan du aurtengo deialdiarekin. "Erasoak gure egunerokoan" daudela ohartarazi dute: horren erakusle, azaroko datuak -hilabetea amaitu gabe bederatzi gizon atxilotu dituzte Gasteizen indarkeria matxistagatik. "Baina erasotzaileak askoz gehiago" direla ohartarazi zuten mobilizazioaren deialdian. Mobilizazioan zehar, tortura sexista, dibertsitate funtzionala, arrazismoa, indarkeria lesbofoboa… salatu dute ekimen ezberdinen bitartez.

Bertan ere, auzitegiak, poliziak, hedabideak… izan dituzte hizpide. Izan ere, horiek erasotzaileak babesten dituztela salatu dute: "Patriarkatuaren oinordekoak dira. Bortizkeria normaltasun osoz praktikatzen dute eta euren erasoak zigor gabe geratzen dira".

"Guk elkar aitortzen dugu. Guk elkarri sinesten diogu. Gure hitzak balioa dauka". Zentzu horretan, emakumeen gorputzak "guda zelai" gisa definitu dituzte, sexu-genero kondizioagatik jasaten dutena. "Menderatuak, kontrolatuak, isilduak, esanekoak, errudunak, lotsatuak eta erailak nahi gaituzte. Gu, ordea, elkarrekin gaude. Gutako bat ukitzen badute, guztiok erantzuten dugu", ohartarazi dute.


COCEMFE Federazioak bulegoa ireki du Elizondon urritasun fisikoa duten pertsonak laguntzeko

Martxoaren 22an, 18:00etan eginen da aurkezpena Arizkunenean

Nafarroan ahalmen urritasun fisikoa eta organikoa duten pertsonek Elkarteak biltzen dituen COCEMFE Navarra Federazioak egoitza berria ireki du Elizondon, Baztan eta Malerreka inguruan ezintasun horiek dituen pertsonak artatzeko. Baztango Udalak laguntza eman du egoitza hori, lehen haurtzaindegia zen lekuan, Elizondoko Joaquin Iriarte karrikaren 2.ean. Bulego hau lan egunetan irekia egonen da 10:00etatik 14:00etara, aitzinetik 671 421 346 telefonora deituz hitzordua eskatuz gero.

Federazioaren eta egoitzaren jendaurreko aurkezpena eta solasaldia martxoaren 22an, astelehenean 18:00etan egonen da Elizondoko Arizkunenea Kultur Etxeko hitzaldi aretoan, hirugarren solairuan.

Aipatzekoa da COCEMFE Federazio honetan, fibrosi kistikoa, diabetea, fibromialgia, eritasun neuromuskularrak, esklerosi anitza, parkinson eta bertze zenbair eritasun dituzten pertsonen elkarteak biltzen direla.


Moshe Katsav Israelgo presidente ohiari zazpi urteko espetxe zigorra ezarri diote sexu eraso eta bortxaketagatik


Mutil bat atxilotu dute Muskizen, adingabe bat bortxatzeagatik

Ustezko erasotzaileak 18 urte ditu eta atzo atxilotu zuten Muskizen (Bizkaia).

Ertzaintzak 18 urteko mutil bat atxilotu du adingabe bat bortxatzeagatik Muskizen (Bizkaia), Eusko Jaurlaritzako Segurtasun Sailak jakitera eman duenez.

Agenteek salaketa jaso ostean, atxilotu zuen atzo arratsaldean. Ezbeharra astelehenean, martxoaren 9an, izan zen.

Atxilotua polizia-etxean dago, eta litekeena da gaur epailearen esku jartzea, Ertzaintzaren arabera.


Tosuko desalojo aginduaren aurkako kontzentrazioa

Tosuko desalojo aginduaren aurkako kontzentrazioa. Ibarbengoako parkinari ez! Andra Mari ez ikutu!


Loreek eta paellak erakarrita, herritarrez bete da Goiko Plaza

Lorez bete zen zapatuan Bermeoko Goiko Plaza. Lore azoka eta erakuskea egin zuten Bermeoko loradendek (Aintzane, Lourdes, Mila eta Txalintxu). Horrekin hasiera eman diote Alde Zaharreko balkoi, leiho eta fatxadetako bigarren lore lehiaketari. Aurten lehenengoz antolatu duten gazteentzako argazki lehiaketa ere martxan dago jada.

Lore azoka Goiko Plazan

Giro izugarria egon zen zapatuan Goiko Plazan. Lore azoakaz gain, herriko eskoletako umeek egindako marrazki onenen erakusketa ikusgai jarri zuten Goiko Plazan, eta sariak ere banatu zituzten.

Marrazki onenen egileak. Argazkia: Bermeoko Udala

12:00etatik aurrera, gainera, Alde Zaharra Bizirik elkarteak antolatuta, paella dastatzeko aukera eduki zuten bertaratutakoek, paella erraldoi bat egin baitzuten. Tarteka, ilara luzeak egon ziren.


Malekoia hesitzen jarraitzen dute udal langileek

Pixkanaka-pixnanaka itxura berria hartzen ari da Zarauzko kostaldea. Uda denboraldiari begira, hesitzen ari dira malekoiaren ertza udal langileak, izan ere, koronabirusaren hedapena saihesteko neurriak direla eta, edukiera mugatua izango du aurten hondartzak.


Anima zaitez!

«Zuk ez duzu sumatzen —eta nik badakit— oso garrantzitsua dela hau». «Zuk ez dakizu —eta nik bai— ongi pasatuko dugula». «Zu ez zaude akaso jakinaren gainean —baina ni banago eta zaude lasai nik azalduko dizut eta— munduan zein izugarrikeria gertatzen ari diren». Sakonean horrelako mentalitate bat egon daiteke futbolin-txapelketa batean izena emateko, auzo-bilera baterako deialdian edo manifestu baten sinadura-ekitaldian parte har dezazun, «anima zaitez!» esan-idazten dizutenean. Kokoteraino nauka animo-arenak...

Gehienetan ez baita animo kontua izaten. Baina animatzaileak baietz pentsatzen du beti, desanimatuta zaudelako ez diozula baiezko suharra ematen. Ekina da gainera, definizioz, animatzailea. Ez du zurea aitzakia edo arrazoia den bereiziko. Berdin zaio porru-patatak prestatu behar dituzula edo tanatoriora bisita egin behar duzula entzun. Berera doa, itsu-itsuan.

«Animatu zaitez!» esaten didaten bakoitzean ume sentiarazten naute. Eta ez da estrategia ona ni konbentzitzeko. Hori bai: zenbaitetan, hizkuntzaren zoko-moko guztiak menperatzeko gai ez zen baina irizpide oso argiak zituen haur hura izan nahi nuke. «Ez det nahila!» erantzuten zekien hark, esaterako, gustuko ez zuen barazkiren bat probatzera animatzen zutenean.


Eusko Label eta Eusko Tren ligek aurkeztu dute aurtengo egutegia

Atzo egin zuten batzarra bideokonferentzi bidez arraun klubek eta TKEko zuzendaritzak. Gai nagusia zen erabakitzea nola jokatu COVID-19 birusak eragindako alarma egoeraren aurrean. Ohar bidez jakinarazi dutenez, “traineruek uda honetan arraun egiteko asmo osoa agertu dute klubek, kirola egiteko osasun baldintza egokiak ematen direnean”.

Batzarrean erabaki dute hemeretzi jardunaldiko egutegia onartzea, baina egutegi hori moldagarria izango dela azaldu dute. Printzipioz, ekainaren 28an hasiko da lehia, VIII. CaixaBank Banderarekin. Tokia zehazteke utzi dute.

Hitzartutakoaren arabera, klub guztiek gutxienez bi asteko epea izango dute euren ohiko antolamendua berreskuratzeko txapelketako lehen jardunaldia jokatu aurretik. Bi aste horiek bermatu ezin badira, lehiaketen hasierak egutegian zehaztutako hurrengo asteburura pasako dira.

Liga balekoa izan dadin, gutxieneko jardunaldi batzuk jokatu beharko direla ere erabaki dute. Eusko Label Ligako hamabi jardunaldi puntuagarri (+2 playoff) jokatu beharko dira, eta Eusko Tren ligari dagokionez, zortzi jardunaldi puntuagarri (+2 playoff). Denboraldia beste asteburu batez luzatu ahal izango da (irailaren 25era eta 26ra arte), gutxieneko horretara iristeko beharrezkoa baldin bada.

Klubek adostu dute 15 egunero batzartzea, osasun krisiaren egoerak duen bilakaera ikusi eta horren araberako neurriak hartzen jarraitzeko.

Eskualdeko arraunlariak ere irrikaz daude elkartu eta itsasora ateratzeko. Hemen, orain gutxi argitaratu dugun erreportajea: Negu luzea arraunlarientzat


Itzali da Berlin; piztu naiz ni

Ez da usu gertatzen kontua; ez da usu agertzen kantua. Esperantzara kondenatuak gaude nonbait; bada argi-printzarik, baita hirietan bizigarrien dena itzali behar bada ere, baita komunikazio ezinaren murrurik trinkoenak soinu-fedearen azken hatsez, azken balsez, deuseztatu behar badira ere. Aldian-aldian, tartean-martean, txitean-pitean, ezustean harrapatzen zaitu doinu batek, letra batek; gutxiagotan biek batera... eta ai! gertatzen denean: ez dago haren burbuila magnetikotik libra daitekeen belarridunik.

Eman diozu klik botoiari, garai bateko play-aren molde uniformizatu horri, ez zerbaiten peskizan, denboraren itolarriak keinu automatiko bihurtu baitu ekintza. Hasi zara pieza entzuten, belarrikera ez gogogabetu baina bai nagitu batez... eta hara, bihotz taupaden tempoko beat bat, atmosfera The XX-tarra ondoren, eta atzerabiderik gabe aurrera zaramatza kantuak, errekan jausitako hostoa nola, ahots xuxurlati gozo batek gidaturik. Harrapatu zaitu korronteak. Eta pixkanakako in-crescendo bat, asteon bertan agurra iragarri duen Deloreanen eran, esaterako. «Dantza dezagun bakarrak bagina, uneko desioen barkuko gidariak plazeraren irlarako ontzian ondora gaitzan».

Eta Berlin itzali dela iragartzen duen esaldiarekin, norbera piztea gomuta musikalek lagunduta, hasi Kurt Weill eta Marlene Dietritchetik, musika elektronikotik igaro, eta Lou Reed, David Bowie, Leonard Cohen... Eta «then we take Berlin...».

Eta Micek Bizia arnas oihu askatzaile indartsua eta Izaki Gardenak-ek Dena oskol pop-country malenkoniatsua plazaratu dituzten astean berean, halako bizigogo berritu bat sentiarazi dizute, kantuaren amaierako lehertze leunarekin. Estasi apal dotore batez hiltzen baita Montauk laukotearen Itzali da Berlin kantu kaleratu berria. Bateriaren erritmo bizitu nahiz dantzagarrituak bihotz taupadak azkartu dizkizu, eta duoan abesturiko azken hitzek pop onaren marka zizelkatu dizute gorputzeko oilo ipurdi agerikoan. Eta disko osoa entzuteko irrika piztu. «Itzali da Berlin, dantza dezazun nirekin». Itzali da Berlin; piztu naiz ni.